ระเบียบสำนักงานศาลปกครองระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครองพ.ศ. ๒๕๔๔[๑] โดยที่พระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒กำหนดให้สำนักงานศาลปกครองมีอำนาจหน้าที่ดำเนินการบังคับให้เป็นไปตามคำบังคับของศาลปกครองและกำหนดให้การบังคับตามมาตรา ๗๒ วรรคหนึ่ง (๕) หรือตามวรรคสี่ ให้นำบทบัญญัติว่าด้วยการบังคับคดีตามประมวลกฎหมายวิธีพิจารณาความแพ่งมาใช้บังคับโดยอนุโลมเพื่อให้การปฏิบัติราชการในการดำเนินการบังคับให้เป็นไปตามคำบังคับคำสั่ง และหมายบังคับคดีของศาลปกครองเป็นไปด้วยความเรียบร้อยและมีประสิทธิภาพสำนักงานศาลปกครองจึงวางระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบสำนักงานศาลปกครอง ว่าด้วยการดำเนินการบังคับให้เป็นไปตามคำบังคับของศาลปกครองพ.ศ. ๒๕๔๔ข้อ ๒ระเบียบนี้ให้ใช้บังคับตั้งแต่วันประกาศเป็นต้นไปข้อ ๓[๒]ในระเบียบนี้(๑) ศาล หมายความว่าศาลปกครองหรือตุลาการศาลปกครอง แล้วแต่กรณี(๒) สำนักงาน หมายความว่าสำนักบังคับคดีปกครองหรือสำนักงานศาลปกครองในภูมิภาค(๓) สำนักงานศาล หมายความว่าสำนักงานศาลปกครองสูงสุด สำนักงานศาลปกครองกลาง หรือสำนักงานศาลปกครองในภูมิภาค(๔) เลขาธิการ หมายความว่าเลขาธิการสำนักงานศาลปกครอง(๕) ผู้อำนวยการ หมายความว่าผู้อำนวยการสำนักบังคับคดีปกครอง หรือผู้อำนวยการสำนักงานศาลปกครองในภูมิภาค(๖) พนักงานคดีปกครอง หมายความว่าพนักงานคดีปกครองในสังกัดสำนักบังคับคดีปกครอง หรือสำนักงานศาลปกครองในภูมิภาคที่ได้รับมอบหมายให้ปฏิบัติหน้าที่บังคับคดีปกครอง(๗) เจ้าพนักงานบังคับคดีหมายความว่าพนักงานคดีปกครองหรือพนักงานเจ้าหน้าที่อื่นในสังกัดสำนักบังคับคดีปกครองหรือสำนักงานศาลปกครองในภูมิภาคที่ได้รับมอบหมายให้ปฏิบัติหน้าที่เป็นเจ้าพนักงานบังคับคดีในคดีปกครองเพื่อปฏิบัติตามวิธีการที่บัญญัติไว้ในภาค๔ แห่งประมวลกฎหมายวิธีพิจารณาความแพ่งเพื่อคุ้มครองสิทธิของคู่กรณีในระหว่างการพิจารณาหรือเพื่อบังคับตามคำพิพากษาหรือคำสั่งของศาล(๘) เจ้าหนี้ตามคำพิพากษาหมายความว่า คู่กรณีหรือบุคคลซึ่งเป็นฝ่ายชนะคดี(๙) ลูกหนี้ตามคำพิพากษาหมายความว่า คู่กรณีหรือบุคคลซึ่งเป็นฝ่ายแพ้คดี(๑๐) ผู้นำบังคับคดี หมายความว่าผู้ซึ่งระบุไว้ในหมายบังคับคดีว่าเป็นผู้มีหน้าที่นำเจ้าพนักงานบังคับคดียึดหรืออายัดทรัพย์หรือเป็นผู้มีหน้าที่นำเจ้าพนักงานบังคับคดีดำเนินการบังคับคดี(๑๑) หัวหน้าการเงิน หมายความว่าผู้อำนวยการกลุ่มที่ปฏิบัติงานการเงินของสำนักงาน หรือข้าราชการฝ่ายศาลปกครองซึ่งได้รับมอบหมายให้ปฏิบัติหน้าที่ในลักษณะเดียวกัน(๑๒) เจ้าหน้าที่การเงินหมายความว่า ข้าราชการฝ่ายศาลปกครองซึ่งได้รับมอบหมายหรือแต่งตั้งให้ปฏิบัติงานด้านการเงินและบัญชีในคดีปกครองของสำนักงาน(๑๓) เจ้าหน้าที่สนับสนุนงานบังคับคดีปกครอง หมายความว่าเจ้าหน้าที่ในสังกัดสำนักบังคับคดีปกครองหรือสำนักงานศาลปกครองในภูมิภาคที่ได้รับมอบหมายให้ปฏิบัติหน้าที่สนับสนุนงานบังคับคดีปกครองลักษณะ ๑การบังคับตามคำบังคับของศาลปกครอง หมวด ๑บททั่วไป ข้อ ๔[๓]เมื่อศาลมีคำพิพากษาโดยกำหนดคำบังคับอย่างหนึ่งอย่างใดและคดีถึงที่สุดแล้ว ให้ดำเนินการดังนี้(๑)ให้สำนักงานศาลปกครองสูงสุดและสำนักงานศาลปกครองกลางรีบส่งคำพิพากษาและคำบังคับนั้นไปให้สำนักบังคับคดีปกครองเพื่อดำเนินการบังคับคดีโดยไม่ชักช้า(๒) ให้สำนักงานศาลปกครองในภูมิภาคของศาลที่คำพิพากษามีคำบังคับรีบดำเนินการบังคับคดีให้เป็นไปตามคำพิพากษาโดยไม่ชักช้าข้อ ๕เมื่อสำนักงานได้รับคำพิพากษาและคำบังคับดังกล่าว ให้เจ้าหน้าที่สนับสนุนงานบังคับคดีปกครอง*ลงทะเบียนรับลงสารบบคดีและตั้งสำนวนตามประเภทของคำบังคับแล้วเสนอผู้อำนวยการเพื่อตรวจพิจารณาและสั่งจ่ายสำนวนให้พนักงานคดีปกครองเพื่อเป็นผู้รับผิดชอบดำเนินการให้พนักงานคดีปกครองที่ได้รับมอบหมายรีบดำเนินการตามอำนาจหน้าที่โดยไม่ชักช้าหากมีปัญหาหรือข้อขัดข้องประการใด ให้รีบรายงานพร้อมเสนอความเห็นต่อผู้บังคับบัญชาตามลำดับเพื่อพิจารณาสั่งการโดยด่วนข้อ ๖ ให้สำนักงานรายงานผลการดำเนินการตามคำบังคับหรือคำสั่งของศาลให้ศาลทราบเป็นระยะๆ[๔]ในกรณีที่ศาลมีคำสั่งเกี่ยวกับกระบวนวิธีบังคับใด ๆเป็นอย่างอื่น ให้พนักงานคดีปกครอง*รายงานตามลำดับชั้นไปยังเลขาธิการเพื่อทราบโดยส่งสำเนาคำสั่งศาลไปพร้อมด้วยหมวด ๒การดำเนินการบังคับตามคำบังคับของศาลปกครอง ส่วนที่ ๑วิธีการบังคับกรณีเพิกถอนกฎ ข้อ ๗[๕]ให้พนักงานคดีปกครองที่ได้รับมอบสำนวนเพิกถอนกฎรีบจัดทำหนังสือเพื่อส่งคำพิพากษาที่มีคำบังคับให้เพิกถอนกฎนั้นไปยังสำนักเลขาธิการคณะรัฐมนตรีเพื่อลงประกาศในราชกิจจานุเบกษาโดยให้ผู้อำนวยการตรวจสอบความถูกต้องก่อนนำส่งให้สำนักบังคับคดีปกครองเพื่อเสนอเลขาธิการลงนามในหนังสือดังกล่าวข้อ ๘[๖]เมื่อได้ดำเนินการตามข้อ ๗ แล้ว ให้เจ้าหน้าที่สนับสนุนงานบังคับคดีปกครองลงทะเบียนนัดเพื่อติดตามผลการลงประกาศในราชกิจจานุเบกษาโดยรายงานผลการติดตามให้พนักงานคดีปกครองทราบทุกสิบห้าวันหากมีเหตุขัดข้องประการใดให้พนักงานคดีปกครองเสนอผู้อำนวยการเพื่อพิจารณาสั่งการโดยด่วนเมื่อสำนักบังคับคดีปกครองได้รับแจ้งผลการประกาศผลแห่งคำพิพากษาดังกล่าวลงในราชกิจจานุเบกษาจากสำนักเลขาธิการคณะรัฐมนตรีแล้วให้เจ้าหน้าที่สนับสนุนงานบังคับคดีปกครองแจ้งพนักงานคดีปกครองเพื่อเสนอให้ผู้อำนวยการรายงานเลขาธิการและแจ้งผลให้สำนักงานศาลของศาลที่มีคำพิพากษาเพื่อรายงานศาลทราบต่อไปส่วนที่ ๒วิธีการบังคับกรณีอื่นๆ ข้อ ๙เมื่อได้รับมอบสำนวนที่มีคำบังคับแก่หน่วยงานทางปกครองหรือเจ้าหน้าที่ของรัฐเป็นอย่างอื่นนอกจากที่กำหนดไว้ในข้อ๗ ให้พนักงานคดีปกครองตรวจสอบว่าเป็นคำบังคับที่จะต้องดำเนินการต่อไปอย่างไรแล้วทำรายงานเสนอความเห็นให้ผู้อำนวยการพิจารณาข้อ ๑๐[๗]ถ้าเป็นคำบังคับที่มีกำหนดระยะเวลาให้หน่วยงานทางปกครองหรือเจ้าหน้าที่ของรัฐปฏิบัติตามคำบังคับดังกล่าวภายในเวลาที่กำหนดและให้หน่วยงานทางปกครองหรือเจ้าหน้าที่ของรัฐรายงานผลการปฏิบัติตามคำบังคับนั้นให้สำนักงานทราบภายในเวลาที่ศาลกำหนดในการนี้ ให้พนักงานคดีปกครองปฏิบัติดังนี้(๑)หากหน่วยงานทางปกครองหรือเจ้าหน้าที่ของรัฐรายงานผลการปฏิบัติตามคำบังคับให้สำนักงานทราบภายในเวลาที่ศาลกำหนดไม่ว่าจะรายงานว่าปฏิบัติตามคำบังคับหรือไม่ก็ตาม ให้สำนักงานรายงานผลให้ศาลทราบหากศาลมีคำสั่งให้สำนักงานดำเนินการอย่างใดต่อไปก็ให้ดำเนินการไปตามนั้นและรายงานศาลทราบเป็นระยะๆ(๒)หากพ้นเวลาที่ศาลกำหนดให้หน่วยงานทางปกครองหรือเจ้าหน้าที่ของรัฐรายงานผลการปฏิบัติตามคำบังคับให้สำนักงานทราบแต่สำนักงานไม่ได้รับแจ้งผล ให้สำนักงานมีหนังสือเตือนไปยังหน่วยงานทางปกครองหรือเจ้าหน้าที่ของรัฐเพื่อขอทราบผลการปฏิบัติตามคำบังคับดังกล่าวโดยให้ระยะเวลาหน่วยงานทางปกครองหรือเจ้าหน้าที่ของรัฐตอบกลับภายในไม่เกินเจ็ดวันนับแต่วันที่ได้รับหนังสือในกรณีนี้(ก)หากหน่วยงานทางปกครองหรือเจ้าหน้าที่ของรัฐแจ้งผลการปฏิบัติตามคำบังคับภายในเวลาที่สำนักงานกำหนดไม่ว่าจะรายงานว่าปฏิบัติตามทั้งหมดหรือเพียงบางส่วนหรือไม่ปฏิบัติตามโดยมีเหตุผลที่จะอ้างหรือไม่มีเหตุผลที่จะอ้างก็ตามให้สำนักงานรายงานผลให้ศาลทราบ หากศาลมีคำสั่งให้สำนักงานดำเนินการอย่างใดต่อไปก็ให้ดำเนินการไปตามนั้นและรายงานศาลทราบเป็นระยะ ๆ(ข)หากหน่วยงานทางปกครองหรือเจ้าหน้าที่ของรัฐไม่แจ้งผลการปฏิบัติตามคำบังคับภายในเวลาที่สำนักงานกำหนดให้สำนักงานรายงานผลให้ศาลทราบ หากศาลมีคำสั่งให้สำนักงานดำเนินการอย่างใดต่อไปก็ให้ดำเนินการไปตามนั้นและรายงานศาลทราบเป็นระยะ ๆข้อ ๑๑ กรณีที่ศาลไม่ได้กำหนดไว้ในคำบังคับให้หน่วยงานทางปกครองหรือเจ้าหน้าที่ของรัฐต้องรายงานผลการปฏิบัติตามคำบังคับให้สำนักงานทราบถ้าคำบังคับนั้นมีกำหนดเวลาให้หน่วยงานทางปกครองหรือเจ้าหน้าที่ของรัฐปฏิบัติเมื่อพ้นเวลาที่ศาลกำหนดให้ปฏิบัติ ให้สำนักงานมีหนังสือไปยังหน่วยงานทางปกครองหรือเจ้าหน้าที่ของรัฐเพื่อขอทราบผลการปฏิบัติตามคำบังคับดังกล่าวเช่นเดียวกับข้อ๑๐ (๒) (๒.๑) และ (๒.๒)ข้อ ๑๒[๘]ในกรณีที่ศาลไม่ได้กำหนดไว้ในคำบังคับให้หน่วยงานทางปกครองหรือเจ้าหน้าที่ของรัฐต้องรายงานผลการปฏิบัติตามคำบังคับให้สำนักงานทราบถ้าคำบังคับนั้นไม่มีกำหนดระยะเวลาให้หน่วยงานทางปกครองหรือเจ้าหน้าที่ของรัฐต้องปฏิบัติตามคำบังคับให้สำนักงานมีหนังสือไปยังหน่วยงานทางปกครองหรือเจ้าหน้าที่ของรัฐเพื่อขอทราบผลโดยเร็วส่วนการรายงานผลให้ศาลทราบให้ดำเนินการเช่นเดียวกับข้อ ๑๐ เว้นแต่คำบังคับจะมีลักษณะเป็นอย่างอื่นให้สำนักงานพิจารณาดำเนินการเป็นกรณี ๆ ไป แล้วรายงานให้ศาลทราบข้อ ๑๓ ให้เจ้าหน้าที่สนับสนุนงานบังคับคดีปกครอง*ลงบัญชีนัดเพื่อติดตามผลการดำเนินการตามข้อ๑๐ ข้อ ๑๑ และข้อ ๑๒ โดยเคร่งครัด แล้วรายงานให้พนักงานคดีปกครอง*ทราบเป็นระยะ ๆหากมีเหตุขัดข้องประการใด ให้พนักงานคดีปกครอง*เสนอผู้อำนวยการเพื่อพิจารณาสั่งการโดยด่วนลักษณะ ๒การบังคับคดีตามคำสั่งศาลเกี่ยวกับวิธีการชั่วคราวก่อนการพิพากษา หมวด ๑วิธีการบังคับกรณีศาลมีคำสั่งให้ทุเลาการบังคับตามกฎหรือคำสั่งทางปกครอง ข้อ ๑๔ เมื่อศาลมีคำสั่งให้ทุเลาการบังคับตามกฎหรือคำสั่งทางปกครองถ้าคู่กรณีหรือผู้ออกกฎหรือคำสั่งทางปกครองหรือผู้แทนมิได้รับทราบคำสั่งดังกล่าวเมื่อศาลออกหมายแจ้งคำสั่งแล้วให้สำนักงานศาลของศาลที่มีคำสั่งนั้นรีบแจ้งคำสั่งโดยส่งหมายนั้นให้คู่กรณีและผู้ออกกฎหรือคำสั่งดังกล่าวทราบภายในวันนั้นหรืออย่างช้าภายในวันทำการถัดไป เว้นแต่ศาลจะมีคำสั่งเป็นอย่างอื่นการแจ้งคำสั่งศาลตามวรรคหนึ่งให้แจ้งโดยส่งทางไปรษณีย์ลงทะเบียนตอบรับ เว้นแต่ศาลจะมีคำสั่งให้แจ้งโดยวิธีอื่นก็ให้ดำเนินการไปตามนั้นข้อ ๑๕หากผู้มีส่วนได้เสียอุทธรณ์คำสั่งทุเลาการบังคับตามกฎหรือคำสั่งทางปกครองเมื่อศาลปกครองสูงสุดมีคำสั่งและส่งให้ศาลปกครองชั้นต้นอ่านแล้วถ้าไม่มีคู่กรณีมาศาลในวันนัดอ่านคำสั่งศาล เมื่อศาลออกหมายแจ้งคำสั่งแล้วให้สำนักงานศาลของศาลนั้นรีบแจ้งคำสั่งของศาลปกครองสูงสุดให้คู่กรณีทั้งหมดหรือบางส่วนที่มิได้มาศาลทราบการแจ้งคำสั่งศาลตามวรรคหนึ่ง ให้ดำเนินการเช่นเดียวกับข้อ๑๔ วรรคสองหมวด ๒วิธีการบังคับคดีตามคำสั่งของศาลในกรณีที่ศาลกำหนดมาตรการหรือวิธีการคุ้มครองอย่างใดๆเพื่อบรรเทาทุกข์ชั่วคราวก่อนการพิพากษาหรือวิธีการเพื่อคุ้มครองประโยชน์ของผู้ขอในระหว่างการพิจารณาหรือเพื่อบังคับคดีตามคำพิพากษา ข้อ ๑๖ก่อนศาลมีคำพิพากษา ถ้าศาลมีคำสั่งให้ยึดหรืออายัดทรัพย์สินที่พิพาทหรือทรัพย์สินของผู้ถูกฟ้องคดีหรือเงินหรือทรัพย์สินของบุคคลภายนอก ซึ่งถึงกำหนดชำระแก่ผู้ถูกฟ้องคดีเมื่อศาลออกหมายยึดทรัพย์ชั่วคราวหรือหมายอายัดชั่วคราวแล้ว ให้สำนักงานศาลของศาลที่ออกหมายนั้นรีบส่งหมายดังกล่าวไปให้สำนักงานเพื่อดำเนินการต่อไปข้อ ๑๗เมื่อสำนักงานได้รับหมายยึดทรัพย์ชั่วคราวหรือหมายอายัดชั่วคราว ให้เจ้าหน้าที่สนับสนุนงานบังคับคดีปกครอง*ลงทะเบียนรับลงสารบบคดี และตั้งสำนวนยึดทรัพย์ชั่วคราวหรืออายัดชั่วคราวแล้วรีบเสนอผู้อำนวยการเพื่อตรวจพิจารณาและสั่งจ่ายสำนวนให้เจ้าพนักงานบังคับคดีเพื่อเป็นผู้รับผิดชอบดำเนินการข้อ ๑๘ให้เจ้าพนักงานบังคับคดีรีบดำเนินการยึดหรืออายัดโดยเร็วที่สุดเท่าที่จะทำได้ในกรณีที่มีเหตุฉุกเฉินให้เจ้าพนักงานบังคับคดีดำเนินการให้ทันทีที่ได้รับหมายวรรคสอง[๙](ยกเลิก)ให้นำวิธีการบังคับคดีตามหมายบังคับคดีของศาลปกครองในลักษณะ๓ แห่งระเบียบนี้มาใช้บังคับแก่วิธีการบังคับคดีตามหมายยึดทรัพย์ชั่วคราวหรือหมายอายัดชั่วคราวโดยอนุโลมข้อ ๑๙เมื่อได้ยึดทรัพย์แล้ว ให้เจ้าพนักงานบังคับคดีเสนอรายงานการยึดทรัพย์พร้อมด้วยบัญชีทรัพย์ให้ศาลทราบ เมื่อศาลมีคำพิพากษาและออกหมายบังคับคดีแล้ว จึงขอให้ศาลสั่งอนุญาตให้ขายทอดตลาดทรัพย์ที่ยึดนั้นข้อ ๒๐หากศาลมีคำสั่งเป็นอย่างอื่น เช่น(๑) คำสั่งห้ามชั่วคราวมิให้ผู้ถูกฟ้องคดีกระทำซ้ำหรือกระทำต่อไปซึ่งการละเมิดหรือการผิดสัญญาหรือการกระทำที่ถูกฟ้องร้องหรือคำสั่งอื่นใดในอันที่จะบรรเทาความเดือดร้อนเสียหายที่ผู้ฟ้องคดีอาจได้รับต่อไปเนื่องจากการกระทำของผู้ถูกฟ้องคดีหรือคำสั่งห้ามชั่วคราวมิให้ผู้ถูกฟ้องคดีโอน ขาย ยักย้าย หรือจำหน่ายซึ่งทรัพย์สินที่พิพาทหรือทรัพย์สินของผู้ถูกฟ้องคดีหรือคำสั่งให้หยุดหรือป้องกันการเปลืองไปเปล่าหรือการบุบสลายซึ่งทรัพย์สินดังกล่าวหรือ(๒) คำสั่งให้นายทะเบียน พนักงานเจ้าหน้าที่หรือบุคคลอื่นผู้มีอำนาจหน้าที่ตามกฎหมายระงับการจดทะเบียน การแก้ไขเปลี่ยนแปลงทางทะเบียนหรือการเพิกถอนการจดทะเบียนที่เกี่ยวกับทรัพย์สินที่พิพาทหรือทรัพย์สินของผู้ถูกฟ้องคดีหรือที่เกี่ยวกับการกระทำที่ถูกฟ้องร้องไว้ชั่วคราวหรือ(๓) คำสั่งให้จับกุมและกักขังผู้ถูกฟ้องคดีไว้ชั่วคราวเป็นต้นเมื่อศาลได้ออกหมายแจ้งคำสั่งดังกล่าวแล้วให้สำนักงานศาลของศาลที่มีคำสั่งนั้นรีบส่งหมายแจ้งคำสั่งของศาลให้ผู้ถูกฟ้องคดีนายทะเบียน พนักงานเจ้าหน้าที่ บุคคลอื่นผู้มีอำนาจหน้าที่ตามกฎหมายหรือผู้มีชื่อตามหมายนั้นๆ ทราบภายในวันนั้น หรืออย่างช้าภายในวันทำการถัดไปเว้นแต่ศาลจะมีคำสั่งเป็นอย่างอื่นการแจ้งคำสั่งศาลตามวรรคหนึ่ง ให้ดำเนินการเช่นเดียวกับข้อ๑๔ วรรคสองหากเป็นกรณีมีเหตุฉุกเฉินอาจมอบให้ผู้ที่ขอให้ศาลมีคำสั่งดังกล่าวหรือตัวแทนถือหมายแจ้งคำสั่งของศาลไปส่งด้วยตนเองก็ได้ลักษณะ ๓การบังคับคดีตามหมายบังคับคดีของศาลปกครอง หมวด ๑บททั่วไป ข้อ ๒๑[๑๐]เมื่อศาลออกหมายบังคับคดีแล้วให้สำนักงานศาลของศาลที่ออกหมายบังคับคดีนั้นรีบส่งหมายบังคับคดีไปให้เจ้าพนักงานบังคับคดีเพื่อดำเนินการโดยไม่ชักช้าถ้าจะต้องบังคับคดีนอกเขตอำนาจของศาลที่ออกหมายบังคับคดีให้เจ้าพนักงานบังคับคดีของศาลที่ออกหมายบังคับคดีรายงานพร้อมส่งสำเนาหมายบังคับคดีไปให้สำนักงานศาลของศาลที่ทรัพย์นั้นตั้งอยู่ในเขตอำนาจศาลซึ่งจะบังคับคดีแทนเพื่อเสนอศาลตั้งเจ้าพนักงานบังคับคดีของศาลนั้นดำเนินการบังคับคดีต่อไปข้อ ๒๒เมื่อสำนักงานได้รับหมายบังคับคดีแล้ว ให้เจ้าหน้าที่สนับสนุนงานบังคับคดีปกครอง*ลงทะเบียนรับลงสารบบคดีตั้งสำนวนตามประเภทของหมายบังคับคดีแล้วเสนอผู้อำนวยการเพื่อตรวจพิจารณาและสั่งจ่ายสำนวนให้พนักงานคดีปกครองในฐานะเจ้าพนักงานบังคับคดีเป็นผู้รับผิดชอบดำเนินการโดยในระหว่างที่เจ้าหนี้ตามคำพิพากษายังไม่ติดต่อขอดำเนินการบังคับคดีให้เจ้าพนักงานบังคับคดีส่งสำนวนให้เจ้าหน้าที่สนับสนุนงานบังคับคดีปกครอง*เก็บรักษาไว้การรับ การส่งและการเก็บรักษาสำนวนให้เป็นไปตามที่สำนักงานศาลปกครองกำหนดข้อ ๒๓ให้เจ้าพนักงานบังคับคดีดำเนินการบังคับคดีตามวัน เวลา ที่ผู้นำบังคับคดีร้องขอหรือตามที่นัดหมายกับผู้นำบังคับคดี และให้นำหมายบังคับคดี ประกาศเจ้าพนักงานบังคับคดีกับเครื่องมือและอุปกรณ์สำหรับทำการบังคับคดีเช่น ครั่ง และตราตีครั่งไปด้วยทั้งนี้ จะมีพนักงานเจ้าหน้าที่อื่นร่วมไปช่วยเหลือด้วยก็ได้ข้อ ๒๔เจ้าพนักงานบังคับคดีจะต้องดำเนินการบังคับคดีในระหว่างพระอาทิตย์ขึ้นและพระอาทิตย์ตกในวันทำการงานปกติเว้นแต่ศาลจะอนุญาตหรือมีคำสั่งให้ดำเนินการบังคับคดีในวันเวลาอื่นข้อ ๒๕ก่อนทำการบังคับคดี ให้เจ้าพนักงานบังคับคดีแสดงหมายบังคับคดีแก่ลูกหนี้ตามคำพิพากษาถ้าไม่ปรากฏตัวลูกหนี้ตามคำพิพากษา ให้แสดงต่อบุคคลที่อยู่ในสถานที่นั้นข้อ ๒๖ให้เจ้าพนักงานบังคับคดีที่ไปปฏิบัติหน้าที่ในการบังคับคดีดำเนินการบังคับคดีด้วยความสุภาพเป็นกลาง และระมัดระวังไม่ให้เกิดความเสียหายเกินกว่าที่จำเป็นถ้ามีผู้ขัดขวางในการบังคับคดีให้เจ้าพนักงานบังคับคดีชี้แจงว่ากล่าวแต่โดยดีก่อน ถ้าผู้นั้นยังขัดขวางอยู่อีกก็ให้เจ้าพนักงานบังคับคดีขอความช่วยเหลือจากเจ้าพนักงานตำรวจ เพื่อดำเนินการบังคับคดีจนได้ข้อ ๒๗ในการที่จะดำเนินการบังคับคดี เจ้าพนักงานบังคับคดีย่อมมีอำนาจเท่าที่มีความจำเป็นเพื่อที่จะค้นสถานที่ใดๆ อันเป็นของลูกหนี้ตามคำพิพากษา หรือที่ลูกหนี้ตามคำพิพากษาได้ครอบครองอยู่ เช่นบ้าน ที่อยู่อาศัย คลังสินค้า โรงงานหรือร้านค้าขาย เป็นต้น ทั้งมีอำนาจที่จะยึดและตรวจสมุดบัญชีเอกสารหรือแผ่นกระดาษ และกระทำการใด ๆ ตามสมควรเพื่อเปิดสถานที่ดังกล่าวรวมทั้งตู้นิรภัย ตู้หรือที่เก็บของอื่น ๆ แล้วรายงานให้ศาลทราบโดยพลันการดำเนินการตามวรรคหนึ่งหากเห็นสมควรเจ้าพนักงานบังคับคดีอาจขอความร่วมมือเจ้าพนักงานตำรวจให้อยู่ร่วมในการดำเนินการและอาจแจ้งความให้เจ้าพนักงานตำรวจแห่งท้องที่บันทึกการดำเนินการไว้เป็นหลักฐานด้วยก็ได้ข้อ ๒๘เมื่อเจ้าพนักงานบังคับคดีออกไปทำการบังคับคดีมาแล้ว ให้เจ้าพนักงานบังคับคดีรีบเสนอรายงานการบังคับคดีต่อผู้อำนวยการภายในวันนั้นหรืออย่างช้าภายในวันทำการถัดไปหากมีเหตุจำเป็นไม่อาจเสนอภายในกำหนดเวลาดังกล่าวได้ ให้รายงานถึงเหตุจำเป็นนั้นด้วยเมื่อผู้อำนวยการมีคำสั่งในรายงานการบังคับคดีอย่างใดแล้วให้เจ้าพนักงานบังคับคดีรีบดำเนินการให้เป็นไปตามคำสั่งโดยเร็วกรณีที่ต้องรอฟังผลการดำเนินการ ให้ส่งสำนวนให้เจ้าหน้าที่สนับสนุนงานบังคับคดีปกครอง*ลงบัญชีนัดไว้เพื่อติดตามผลด้วยข้อ ๒๙การยึดหรืออายัดทรัพย์สินดังต่อไปนี้ ให้สำนักงานรายงานเลขาธิการทราบ(๑) ทรัพย์สินที่มีราคาประเมินตั้งแต่ยี่สิบล้านบาทขึ้นไป(๒) ทรัพย์สินของบุคคลสำคัญ หรือบุคคลที่มีฐานะในทางสังคม(๓) ทรัพย์สินซึ่งเป็นที่สนใจของประชาชนกรณีตาม (๒) และ (๓)ให้หมายความรวมถึงการบังคับคดีโดยการขับไล่หรือรื้อถอนด้วยข้อ ๓๐เจ้าหนี้ตามคำพิพากษาหรือผู้นำบังคับคดีอาจมอบอำนาจให้ทนายความของตนหรือผู้หนึ่งผู้ใดมาทำการแทนก็ได้ โดยทำหนังสือมอบอำนาจตามแบบพิมพ์ที่สำนักงานศาลปกครองกำหนดข้อ ๓๑ก่อนที่เจ้าพนักงานบังคับคดีจะไปทำการบังคับคดี ต้องให้ผู้นำบังคับคดีหรือผู้รับมอบอำนาจทำคำขอต่อเจ้าพนักงานบังคับคดีว่าประสงค์จะบังคับคดีกับทรัพย์สิ่งใดของใคร ที่ใดตามแบบพิมพ์ที่สำนักงานศาลปกครองกำหนดและวางเงินทดรองค่าใช้จ่ายไว้ตามที่เจ้าพนักงานบังคับคดีกำหนดตามอำนาจในกฎหมาย ทั้งนี้โดยคำนึงถึงค่าเช่าสถานที่เก็บรักษาทรัพย์ และค่าจ้างคนเฝ้ารักษาทรัพย์ด้วยข้อ ๓๒ผู้นำบังคับคดีต้องช่วยเหลือและให้ความสะดวกแก่เจ้าพนักงานบังคับคดีในการบังคับคดีโดยจัดยานพาหนะรับและส่งเจ้าพนักงานบังคับคดี ตลอดจนขนย้ายและเก็บรักษาทรัพย์และออกเงินทดรองค่าใช้จ่ายในการดำเนินการบังคับคดีตามที่เจ้าพนักงานบังคับคดีจะร้องขอข้อ ๓๓ผู้นำบังคับคดีต้องอยู่ในสถานที่บังคับคดี เพื่อชี้ทรัพย์ให้เจ้าพนักงานบังคับคดีทำการบังคับคดีและช่วยเหลือเจ้าพนักงานบังคับคดีในการบังคับคดีตามแต่เจ้าพนักงานบังคับคดีจะร้องขอเพื่อให้การบังคับคดีสำเร็จไปโดยมิชักช้าข้อ ๓๔ให้เจ้าพนักงานบังคับคดียึดหรืออายัดทรัพย์สินของลูกหนี้ตามคำพิพากษาแต่เพียงพอที่จะชำระหนี้ตามหมายบังคับคดี พร้อมทั้งค่าธรรมเนียมในการบังคับคดี เว้นแต่จะได้มีกฎหมายบัญญัติไว้หรือศาลจะได้มีคำสั่งเป็นอย่างอื่นแต่ถ้าลูกหนี้ตามคำพิพากษามีแต่ทรัพย์สินซึ่งมีราคามากกว่าจำนวนหนี้และไม่อาจแบ่งยึดหรืออายัดโดยมิให้ทรัพย์สินนั้นเสื่อมราคา เช่นทำให้เปลี่ยนสภาพและราคาตกต่ำทั้งทรัพย์สินอื่นที่จะยึดหรืออายัดให้เพียงพอกับจำนวนหนี้ไม่ปรากฏด้วยแล้วก็ให้ยึดหรืออายัดทรัพย์สินที่ว่านั้นทั้งหมดข้อ ๓๕เจ้าพนักงานบังคับคดีย่อมไม่ยึดหรืออายัดทรัพย์สินที่เจ้าพนักงานบังคับคดีได้ยึดหรืออายัดไว้ก่อนแล้วหรือทรัพย์สินที่มีกฎหมายบัญญัติให้ไม่อยู่ในความรับผิดแห่งการบังคับคดีข้อ ๓๖เจ้าพนักงานบังคับคดีชอบที่จะงดการยึดหรืออายัดทรัพย์สินที่เจ้าหนี้ตามคำพิพากษาขอให้ยึดหรืออายัดเมื่อสงสัยว่าทรัพย์สินนั้นไม่อาจยึดหรืออายัดได้ตามกฎหมาย เช่นปรากฏว่ามีชื่อบุคคลอื่นนอกจากลูกหนี้ตามคำพิพากษาหรือบุคคลซึ่งทรัพย์สินต้องถูกยึดหรืออายัดเป็นเจ้าของในทะเบียนเมื่อได้งดการยึดหรืออายัดแล้ว ให้รีบรายงานต่อผู้อำนวยการเพื่อจะได้รายงานต่อไปยังศาลตามมาตรา ๒๘๓ วรรคสอง แห่งประมวลกฎหมายวิธีพิจารณาความแพ่งเมื่อยึดหรืออายัดทรัพย์สินมาแล้วปรากฏว่าทรัพย์สินที่ยึดหรืออายัดนั้นมีชื่อบุคคลอื่นนอกจากลูกหนี้ตามคำพิพากษาหรือบุคคลซึ่งทรัพย์สินต้องถูกยึดหรืออายัดเป็นเจ้าของกรรมสิทธิ์ในทะเบียนให้เจ้าพนักงานบังคับคดีแจ้งให้เจ้าหนี้ตามคำพิพากษาถอนการยึดหรืออายัดทรัพย์สินนั้นหมวด ๒การยึดและอายัดทรัพย์สิน ส่วนที่ ๑วิธีการยึดทรัพย์สิน ข้อ ๓๗ก่อนทำการยึดที่ดินหรือห้องชุด หากผู้นำยึดร้องขอโดยมีเหตุอันสมควร เจ้าพนักงานบังคับคดีอาจขอให้เจ้าพนักงานที่ดินงดการทำนิติกรรมเกี่ยวกับที่ดินหรือห้องชุดที่จะยึดไว้ชั่วคราวโดยผู้นำยึดจะต้องจัดการนำยึดภายในเวลาที่เจ้าพนักงานบังคับคดีกำหนด มิฉะนั้นเจ้าพนักงานบังคับคดีอาจแจ้งให้เจ้าพนักงานที่ดินยกเลิกการนั้นเสียข้อ ๓๘ถ้าในหมายบังคับคดีกล่าวเฉพาะเจาะจงให้ยึดทรัพย์สิ่งใด ให้เจ้าพนักงานบังคับคดียึดแต่เฉพาะทรัพย์สิ่งนั้นข้อ ๓๙ก่อนไปทำการยึดทรัพย์ ให้เจ้าพนักงานบังคับคดีผู้ไปยึดทรัพย์ตรวจสอบและทำความเข้าใจให้แน่ชัดว่าจะต้องยึดทรัพย์อะไรของใคร และจำนวนราคาทรัพย์ที่จะยึดได้ตามกฎหมายมีประมาณเท่าใดพร้อมทั้งนำประกาศยึดทรัพย์ไปด้วย เพื่อปิดไว้ ณ สถานที่ที่ยึดทรัพย์ข้อ ๔๐เมื่อทำการยึดทรัพย์เสร็จแล้ว ให้เจ้าพนักงานบังคับคดีปิดประกาศยึดทรัพย์ไว้ณ สถานที่ ๆ ยึดโดยเปิดเผยข้อ ๔๑ถ้าเป็นการยึดที่ดินหรือห้องชุด ให้ผู้นำยึดส่งโฉนดที่ดิน หรือหนังสือสำคัญสำหรับที่ดินหรือห้องชุดรายที่จะนำยึดหรือสำเนาซึ่งเจ้าพนักงานรับรองไม่เกินหนึ่งเดือน ให้เจ้าพนักงานบังคับคดีตรวจสอบและจับสเกลจำลองแผนที่ของที่ดินหรือห้องชุดข้อ ๔๒เมื่อได้ยึดที่ดินหรือห้องชุดแล้ว ให้เจ้าพนักงานบังคับคดีจัดการเพื่อให้ได้มาซึ่งต้นฉบับโฉนดที่ดินหรือหนังสือสำคัญสำหรับที่ดินหรือห้องชุดนั้นเพื่อจดทะเบียนโอนกรรมสิทธิ์ให้แก่ผู้ซื้อทอดตลาดหากผู้ครอบครองต้นฉบับโฉนดที่ดินหรือหนังสือสำคัญสำหรับที่ดินหรือห้องชุดไม่ส่งมอบต้นฉบับเอกสารดังกล่าวโดยไม่มีเหตุอันจะอ้างได้ตามกฎหมายหรือไม่แจ้งเหตุขัดข้องให้ทราบภายในระยะเวลาที่กำหนดให้เจ้าพนักงานบังคับคดีรายงานต่อศาลขอให้เรียกผู้ครอบครองดังกล่าวมาไต่สวนและมีคำสั่งต่อไปข้อ ๔๓ถ้าจะยึดทรัพย์ที่มีทะเบียน เช่น รถยนต์ อาวุธปืน เป็นต้น ให้เจ้าพนักงานบังคับคดีสอบถามผู้นำยึดเสียก่อนว่าผู้ใดมีชื่อเป็นเจ้าของทะเบียนนั้นหากทำได้ให้ผู้นำยึดส่งเอกสารทางทะเบียนหรือสำเนาให้เจ้าพนักงานบังคับคดีตรวจสอบด้วยเมื่อได้ยึดทรัพย์ตามวรรคหนึ่งแล้วให้เจ้าพนักงานบังคับคดีแจ้งลูกหนี้ตามคำพิพากษาให้ส่งเอกสารทางทะเบียนต่อเจ้าพนักงานบังคับคดีข้อ ๔๔เมื่อได้มีการยึดทรัพย์แล้ว สิทธิเรียกร้องของลูกหนี้ตามคำพิพากษาอันมีต่อบุคคลภายนอกในเรื่องพันธบัตรและหลักทรัพย์ที่เป็นประกันตราสารเปลี่ยนมือ หรือสิทธิเรียกร้องอื่น ๆของลูกหนี้ตามคำพิพากษานอกจากที่กำหนดไว้ในมาตรา ๓๑๐ ทวิ แห่งประมวลกฎหมายวิธีพิจารณาความแพ่งให้ดำเนินการตามมาตรา ๓๑๐ แห่งประมวลกฎหมายวิธีพิจารณาความแพ่งข้อ ๔๕ในการยึดที่ดิน ให้เจ้าพนักงานบังคับคดีรังวัดเปรียบเทียบกับแผนที่จำลองตามรูปในโฉนดที่ดินหรือหนังสือสำคัญสำหรับที่ดินว่าเป็นที่ดินแปลงเดียวกันหรือไม่ หากเชื่อได้ว่าเป็นที่ดินแปลงเดียวกันแล้วให้จัดการยึดโดยบรรยายให้เห็นสภาพและทำเลที่ตั้งของที่ดินในแผนรายการยึดที่ดิน และแสดงด้วยว่าอยู่ใกล้ไกลจากสถานที่ราชการหรือที่ชุมนุมชนหรือทางบก ทางน้ำ ประมาณระยะทางเท่าใดข้อ ๔๖ถ้าที่ดินที่ยึดนั้นมีสิ่งปลูกสร้างหรือไม้ล้มลุกหรือธัญชาติอันจะเก็บเกี่ยวรวงผลได้คราวหนึ่งหรือหลายคราวต่อปีเป็นของผู้อื่นปลูกอยู่ให้เจ้าพนักงานบังคับคดีบันทึกถ้อยคำของเจ้าของสิ่งนั้น ๆให้ปรากฏว่ามีสิทธิในที่ดินอย่างไร เช่น สิทธิเก็บกิน สิทธิเหนือพื้นดินหรือสิทธิตามสัญญาเช่าเป็นต้นภายใต้บังคับแห่งพระราชบัญญัติการยึดทรัพย์สินกสิกร พ.ศ.๒๔๗๕ การยึดที่ไร่ นา ซึ่งมีไม้ล้มลุกหรือธัญชาติอันจะเก็บเกี่ยวได้ตามฤดูกาลจะยึดแต่ที่ดิน ไม่ยึดไม้ล้มลุกและธัญชาติหรือจะยึดทั้งที่ดินและไม้ล้มลุกหรือธัญชาติด้วยก็ได้ข้อ ๔๗การยึดที่ดินซึ่งมีไม้ยืนต้น ให้เจ้าพนักงานบังคับคดีจดชนิดและประมาณจำนวนต้นไม้ไว้ด้วยข้อ ๔๘ถ้าทรัพย์ที่ยึดมีดอกผลธรรมดาที่ลูกหนี้ตามคำพิพากษาจะต้องเป็นผู้เก็บเกี่ยวหรือบุคคลอื่นเป็นผู้เก็บเกี่ยวในนามของลูกหนี้ตามคำพิพากษาเมื่อผู้นำยึดร้องขอต่อเจ้าพนักงานบังคับคดีขอเก็บเกี่ยวเองหากเจ้าพนักงานบังคับคดีเห็นสมควร ให้เจ้าพนักงานบังคับคดีแจ้งให้ลูกหนี้ตามคำพิพากษาทราบในขณะทำการยึดแล้วจึงให้ทำการเก็บเกี่ยวดอกผลนั้นเมื่อถึงกำหนดข้อ ๔๙การยึดสังหาริมทรัพย์มีรูปร่างและอสังหาริมทรัพย์ย่อมครอบไปถึงดอกผลแห่งทรัพย์นั้นด้วยเว้นแต่จะได้มีกฎหมายบัญญัติไว้เป็นอย่างอื่น หรือเจ้าหนี้ตามคำพิพากษาไม่ประสงค์ให้ยึดดอกผลนั้นๆข้อ ๕๐การยึดอสังหาริมทรัพย์ ถ้าผู้นำยึดประสงค์จะยึดดอกผลนิตินัยด้วย ให้เจ้าพนักงานบังคับคดีสั่งให้ลูกหนี้ตามคำพิพากษาส่งดอกผลนิตินัยนั้นต่อเจ้าพนักงานบังคับคดีภายในเวลาที่กำหนดถ้าดอกผลนิตินัยนั้นเป็นสิทธิเรียกร้องให้เจ้าพนักงานบังคับคดีดำเนินการอายัดตามวิธีการที่กำหนดไว้ในหมวดนี้ข้อ ๕๑ การยึดเรือนโรง ห้องชุด หรือสิ่งปลูกสร้างอย่างอื่น ให้เจ้าพนักงานบังคับคดีจัดการยึดโดยบรรยายให้เห็นสภาพของสิ่งนั้นๆ เช่น พื้น ฝาผนัง ประตู หน้าต่าง เสา เครื่องบนและหลังคาใช้วัสดุชนิดใดมีกี่ชั้น กี่ห้อง ขนาดกว้างยาวสูงเท่าใด เก่าหรือใหม่เพียงใด เลขทะเบียนเท่าไรถ้าเป็นสถานที่ให้เช่า ค่าเช่าเท่าใด เป็นต้นข้อ ๕๒ในการยึดทรัพย์นั้น ให้ยึดเฉพาะส่วนของลูกหนี้ตามคำพิพากษา แต่ถ้ามีบุคคลอื่นเป็นเจ้าของรวมอยู่ด้วยและไม่ปรากฏชัดว่าส่วนใดเป็นของลูกหนี้ตามคำพิพากษาให้ยึดมาทั้งหมด ถ้าเป็นที่ดินให้ประมาณราคาเฉพาะส่วนของลูกหนี้ตามคำพิพากษาไว้ด้วยข้อ ๕๓ให้เจ้าพนักงานบังคับคดีแสดงให้เห็นโดยชัดแจ้งตามวิธีที่เห็นสมควรว่าได้มีการยึดทรัพย์แล้วเช่น(๑) การยึดสิ่งของให้เจ้าพนักงานบังคับคดีปิดหรือผูกแผ่นเลขหมายบนสิ่งของที่ยึดให้ตรงตามบัญชีทรัพย์ถ้าสามารถจะเก็บรวมเข้าหีบหรือตู้ได้ ก็ให้รวมไว้ แล้วปิดหีบหรือตู้ประทับตราครั่งอีกชั้นหนึ่ง(๒) การยึดที่ดิน เรือน โรง ห้องชุด หรือสิ่งปลูกสร้างอื่นๆ ให้ปิดประกาศหรือทำเครื่องหมายไว้(๓) การยึดสัตว์ สัตว์พาหนะหรือปศุสัตว์จะใช้สีทาที่เขาหรือที่ตัว หรือจะใช้แผ่นเลขหมายผูกคอหรือจะต้อนเข้าคอกแล้วผูกเชือกประทับตราครั่งที่ประตูคอกก็ได้แล้วแต่จะเห็นสมควร แต่อย่าให้เป็นการขัดข้องต่อการเลี้ยงรักษาสัตว์ข้อ ๕๔ในการยึดทรัพย์ ให้เจ้าพนักงานบังคับคดีจัดทำบันทึกรายงานการดำเนินการโดยสังเขปหากมีพฤติการณ์หรือเหตุการณ์ที่สมควรบันทึกไว้เป็นหลักฐานก็ให้บันทึกไว้ แล้วอ่านบันทึกนั้นให้ผู้นำยึดและผู้มีส่วนได้เสียหรือบุคคลที่อยู่ณ ที่ยึดฟังแล้วให้ลงลายมือชื่อไว้เป็นหลักฐานด้วยถ้าผู้ใดไม่ยอมลงลายมือชื่อให้บันทึกว่าอ่านให้ฟังแล้วไม่ยอมลงลายมือชื่อข้อ ๕๕ให้เจ้าพนักงานบังคับคดีทำบัญชีรายการทรัพย์ที่ยึดตามแบบพิมพ์ที่กำหนดโดยแสดงรายละเอียด เช่น ชื่อ ประเภท ขนาด น้ำหนัก สภาพ และจำนวนตามลำดับหมายเลขพร้อมประเมินราคาทรัพย์นั้นแล้วให้ผู้นำยึดลงลายมือชื่อรับรองบัญชีนั้น ถ้าผู้นำยึดไม่เห็นชอบตามราคาดังกล่าวให้เจ้าพนักงานบังคับคดีบันทึกไว้โดยชัดเจนข้อ ๕๖ การจดบัญชีทรัพย์ถ้าเป็นทรัพย์หลายสิ่งราคาเล็กน้อย จะมัดรวม บรรจุหีบห่อหรือกองรวมกันแล้วจดเป็นหมายเลขเดียวกันก็ได้ถ้าทรัพย์ที่ยึดเป็นชุดหรือสำรับการจดบัญชีจะจดรวมเป็นชุดหรือเป็นสำรับก็ได้แล้วแต่จะเห็นสมควรข้อ ๕๗การยึดที่ดิน ห้องชุด หรืออสังหาริมทรัพย์อย่างอื่น ให้เจ้าพนักงานบังคับคดีรีบแจ้งการยึดนั้นให้เจ้าพนักงานที่ดินหรือนายทะเบียนแห่งท้องที่ แล้วแต่กรณีทราบข้อ ๕๘เมื่อได้ยึดทรัพย์สินของลูกหนี้ตามคำพิพากษาแล้ว ให้เจ้าพนักงานบังคับคดีแจ้งการยึดและราคาประเมินนั้นให้ลูกหนี้ตามคำพิพากษาทราบหากทรัพย์สินที่ยึดมีผู้ถือกรรมสิทธิ์ร่วมให้แจ้งการยึดให้ผู้ถือกรรมสิทธิ์ร่วมทราบด้วยถ้าไม่สามารถกระทำตามวรรคหนึ่งได้ก็ให้ปิดประกาศแจ้งการยึดไว้ ณ สถานที่ที่ยึดและที่สำนักงานหรือประกาศแจ้งการยึดทางหนังสือพิมพ์รายวันไม่เกินเจ็ดวันข้อ ๕๙เมื่อได้ยึดเรือกำปั่นหรือเรือมีระวางตั้งแต่หกตันขึ้นไป เรือกลไฟหรือเรือยนต์มีระวางตั้งแต่ห้าตันขึ้นไปแพหรือสัตว์พาหนะ ให้แจ้งการยึดไปยังกรมเจ้าท่า หรือนายทะเบียนแห่งท้องที่แล้วแต่กรณีกรณียึดทรัพย์อื่นที่มีทะเบียน หรือทะเบียนแสดงกรรมสิทธิ์เช่น รถยนต์ เครื่องจักรให้แจ้งการยึดไปยังนายทะเบียนแห่งทรัพย์นั้นข้อ ๖๐การยึดสิ่งปลูกสร้างซึ่งปลูกอยู่บนที่ดินของผู้อื่น ให้ผู้นำยึดแจ้งรายละเอียดเกี่ยวกับที่ดินแปลงนั้นว่าเป็นที่ดินประเภทใดพร้อมชื่อและที่อยู่เจ้าของที่ดินต่อเจ้าพนักงานบังคับคดีเพื่อแจ้งการยึดให้เจ้าของที่ดินทราบข้อ ๖๑การยึดอสังหาริมทรัพย์ ผู้นำยึดอาจขอให้เจ้าพนักงานบังคับคดีทำการยึด ณที่ทำการของเจ้าพนักงานบังคับคดีก็ได้ ในกรณีเช่นนี้ให้ผู้นำยึดนำส่งเอกสารประกอบการยึดทรัพย์ดังที่จะกล่าวต่อไปนี้และให้เจ้าพนักงานบังคับคดีดำเนินการตามข้อ ๖๒ ข้อ ๖๓ และข้อ ๖๔(๑) เอกสารแสดงกรรมสิทธิ์ เช่น โฉนดที่ดินหนังสือรับรองการทำประโยชน์ (น.ส. ๓ หรือ น.ส. ๓ ก) เป็นต้นหนังสือกรรมสิทธิ์ห้องชุดหรือหนังสือสำคัญสำหรับที่ดินอื่น ๆ หรือสำเนาเอกสารหรือหนังสือดังกล่าวที่เจ้าพนักงานที่ดินรับรองไม่เกินหนึ่งเดือนพร้อมเอกสารที่เกี่ยวข้อง (ถ้ามี) เช่น หนังสือสัญญาจำนอง เป็นต้น(๒) สำเนาทะเบียนบ้านสำเนาหนังสือรับรองของนายทะเบียนกรณีเป็นนิติบุคคลของลูกหนี้ตามคำพิพากษาหรือผู้ถือกรรมสิทธิ์ที่นายทะเบียนรับรองไม่เกินหนึ่งเดือน(๓) แผนที่การเดินทางไปที่ตั้งทรัพย์ที่จะยึดพร้อมสำเนา(๔) ภาพถ่ายปัจจุบันของทรัพย์ที่จะยึดและแผนผังบอกขนาดความกว้าง ความยาว ความสูงของทรัพย์ที่จะยึด(๕)ราคาประเมินของทรัพย์ที่จะยึดที่เจ้าพนักงานที่ดินรับรองข้อ ๖๒ให้เจ้าพนักงานบังคับคดีตรวจสอบหลักฐานตามข้อ ๖๑ ว่าถูกต้องครบถ้วนเพียงพอที่จะดำเนินการยึดณ ที่ทำการและประเมินราคาได้หรือไม่ แล้วเสนอผู้อำนวยการเพื่อมีคำสั่งข้อ ๖๓ถ้าผู้อำนวยการมีคำสั่งอนุญาตให้ยึดได้ ให้เจ้าพนักงานบังคับคดีทำการยึดโดยดำเนินการตามข้อ๕๕ ข้อ ๕๗ และข้อ ๕๘การดำเนินการตามข้อ ๕๘ให้เจ้าพนักงานบังคับคดีส่งสำเนาหมายบังคับคดีไปให้ด้วยข้อ ๖๔ให้เจ้าพนักงานบังคับคดีหรือผู้ที่เจ้าพนักงานบังคับคดีมอบหมายรีบไปปิดประกาศยึดทรัพย์ณ ที่ทรัพย์ที่ถูกยึดตั้งอยู่ พร้อมตรวจสอบและรายงานสภาพของทรัพย์ที่ไปปิดประกาศโดยเร็วข้อ ๖๕ให้เจ้าพนักงานบังคับคดีส่งรายงานการยึดทรัพย์สินพร้อมด้วยบัญชีทรัพย์สินต่อศาลเป็นคราวๆ และขอให้ศาลสั่งอนุญาตให้ขายทอดตลาดทรัพย์สินที่ยึดนั้นหากทรัพย์ที่ยึดมีสภาพเป็นของสดของเสียได้เจ้าพนักงานบังคับคดีมีอำนาจขายได้ทันทีโดยวิธีขายทอดตลาดหรือวิธีอื่นที่สมควรแล้วรายงานให้ศาลทราบส่วนที่ ๒วิธีการประเมินราคาทรัพย์สิน ข้อ ๖๖การประเมินราคาที่ดินพึงพิจารณาตามหลักเกณฑ์เหล่านี้ประกอบกัน คือ(๑)ราคาซื้อขายกันในท้องตลาดโดยคำนึงถึงสภาพแห่งที่นั้นว่าเป็นที่อะไร เช่น ที่อยู่อาศัยที่โรงงาน ที่ให้บริการหรือค้าขาย ที่สวน ที่นา ที่ไร่ เป็นต้นและให้พิจารณาด้วยว่าที่นั้นอยู่ในทำเลอย่างใด เช่น อยู่ในทำเลค้าขาย ที่ชุมนุมชนอยู่ติดถนนหรือแม่น้ำลำคลองหรือไม่ รถยนต์เข้าถึงหรือไม่หากเป็นที่ให้เช่ามีผลประโยชน์หรือรายได้มากน้อยเพียงใด เป็นต้น(๒) ราคาที่ดินบริเวณนั้นหรือบริเวณใกล้เคียงซึ่งเจ้าพนักงานบังคับคดีเคยขายทอดตลาดไปแล้ว(๓) ราคาซื้อขายหรือจำนองหรือขายฝากครั้งสุดท้ายของที่ดินแปลงนั้นและที่ดินบริเวณใกล้เคียง(๔) ราคาประเมินของสำนักงานที่ดินหรือราคาประเมินทุนทรัพย์เพื่อเรียกเก็บค่าธรรมเนียมการจดทะเบียนสิทธิและนิติกรรมของกรมที่ดินข้อ ๖๗การประเมินราคาทรัพย์นอกจากที่ดิน ให้ประเมินตามราคาซื้อขายในท้องตลาดตามสภาพความเก่าใหม่ของทรัพย์นั้นๆ มิใช่ประเมินราคาตามที่คู่กรณีตกลงกันเพื่อหลีกเลี่ยงค่าธรรมเนียมข้อ ๖๘การประเมินราคาทรัพย์ที่มีการจำนองหรือจำนำ ให้ปฏิบัติเช่นเดียวกับข้อ ๖๖และข้อ ๖๗ แต่ให้หมายเหตุไว้ด้วยว่าจำนองหรือจำนำเมื่อใด ต้นเงินเท่าใด เพื่อประกอบดุลพินิจในการขายทอดตลาดข้อ ๖๙หากผู้อำนวยการเห็นว่าราคาทรัพย์ที่เจ้าพนักงานบังคับคดีประเมินไม่เหมาะสมหรือผู้มีส่วนได้เสียในการบังคับคดีร้องขอโดยมีเหตุอันสมควรผู้อำนวยการมีอำนาจแก้ไขราคาประเมินได้เองหรือมีคำสั่งให้เจ้าพนักงานผู้มีหน้าที่ประเมินราคาทรัพย์ของสำนักงานทำการประเมินราคาใหม่หรืออาจขอให้หน่วยงานที่มีหน้าที่ในการประเมินราคาทรัพย์ เช่น กรมที่ดิน กรมบังคับคดีหรือผู้เชี่ยวชาญในการประเมินราคาทรัพย์ประเภทนั้นๆ เป็นต้น ช่วยประเมินราคาให้กรณีประเมินราคาตามคำร้องขอของผู้มีส่วนได้เสียในการบังคับคดีให้ผู้ร้องขอเป็นผู้เสียค่าใช้จ่าย(ถ้ามี)เมื่อได้มีการแก้ไขราคาประเมินแล้วให้เจ้าพนักงานบังคับคดีแจ้งราคาประเมินที่ได้แก้ไขใหม่ให้ผู้มีส่วนได้เสียทราบข้อ ๗๐ในกรณีที่เจ้าพนักงานบังคับคดียึดทรัพย์สินซึ่งมีราคาตั้งแต่ห้าแสนบาทขึ้นไปหรือหากราคาไม่ถึงห้าแสนบาทแต่เจ้าพนักงานบังคับคดีเห็นสมควร ก่อนนำออกขายทอดตลาดหรือจำหน่ายโดยวิธีอื่นให้เจ้าพนักงานบังคับคดีขอให้เจ้าพนักงานผู้มีหน้าที่ประเมินราคาทรัพย์ของสำนักงานทำการประเมินราคาอีกครั้งหนึ่งในการขายทอดตลาดทรัพย์สินตามวรรคหนึ่งให้ใช้ราคาประเมินของเจ้าพนักงานผู้มีหน้าที่ประเมินราคาทรัพย์สินของสำนักงานประกอบดุลพินิจในการขายด้วยข้อ ๗๑การประเมินราคาทรัพย์สินบางประเภท หากมีความจำเป็นต้องใช้ผู้เชี่ยวชาญผู้ชำนาญพิเศษหรือผู้มีความรู้เชี่ยวชาญตรวจสอบและประเมินราคา ให้ผู้อำนวยการสั่งให้ดำเนินการได้ค่าใช้จ่ายในการประเมินราคา (ถ้ามี)ให้ถือเป็นค่าใช้จ่ายในการบังคับคดีที่ลูกหนี้ตามคำพิพากษาต้องรับผิดส่วนที่ ๓วิธีการอายัดทรัพย์สิน ข้อ ๗๒เจ้าหนี้ตามคำพิพากษาอาจร้องขอให้เจ้าพนักงานบังคับคดีอายัดสังหาริมทรัพย์อันมีรูปร่างและอสังหาริมทรัพย์รวมทั้งสิทธิทั้งปวงอันมีอยู่ในทรัพย์เหล่านั้น หรือเงินที่บุคคลภายนอกจะต้องส่งมอบหรือโอน หรือชำระให้แก่ลูกหนี้ตามคำพิพากษา ในการอายัดดังกล่าวเจ้าพนักงานบังคับคดีมีอำนาจที่จะยึดบรรดาเอกสารทั้งปวงที่ให้สิทธิแก่ลูกหนี้ตามคำพิพากษาในอันที่จะได้รับส่งมอบหรือรับโอนทรัพย์สินหรือสิทธิ หรือได้รับชำระเงินเช่นว่านั้นข้อ ๗๓คำร้องขออายัดทรัพย์สินหรือเงินให้ใช้แบบพิมพ์ตามที่สำนักงานศาลปกครองกำหนดและอย่างน้อยต้องมีข้อความหรือรายการดังต่อไปนี้(๑)ประเภทของสิทธิเรียกร้องที่ลูกหนี้ตามคำพิพากษามีต่อบุคคลภายนอก(๒) รายการทรัพย์สินหรือจำนวนเงินที่อยู่ในความครอบครองบุคคลภายนอกซึ่งบุคคลภายนอกจะต้องส่งมอบหรือโอนหรือชำระให้แก่ลูกหนี้ตามคำพิพากษา(๓) ชื่อและที่อยู่ของบุคคลภายนอกพร้อมสำเนาทะเบียนบ้านหรือสำเนาหนังสือรับรองของนายทะเบียนกรณีเป็นนิติบุคคล(๔) ชื่อและที่อยู่ของลูกหนี้ตามคำพิพากษาพร้อมสำเนาทะเบียนบ้านหรือสำเนาหนังสือรับรองของนายทะเบียนกรณีเป็นนิติบุคคลข้อ ๗๔ให้เจ้าพนักงานบังคับคดีตรวจดูคำร้องว่าอยู่ในอำนาจของเจ้าพนักงานบังคับคดีที่จะอายัดได้หรือไม่หากเห็นว่าอายัดได้ ให้เจ้าพนักงานบังคับคดีแจ้งคำสั่งอายัดให้ลูกหนี้ตามคำพิพากษาและบุคคลภายนอกซึ่งต้องรับผิดเพื่อการชำระเงินหรือส่งมอบสิ่งของทราบโดยคำสั่งอายัดดังกล่าวจะต้องมีข้อห้ามลูกหนี้ตามคำพิพากษาให้งดเว้นการจำหน่ายสิทธิเรียกร้องนับแต่วันที่ได้รับคำสั่งและมีข้อห้ามบุคคลภายนอกไม่ให้ชำระเงินหรือส่งมอบสิ่งของให้แก่ลูกหนี้ตามคำพิพากษาแต่ให้ชำระหรือส่งมอบให้แก่เจ้าพนักงานบังคับคดีภายในเวลาที่กำหนดไว้ข้อ ๗๕ ให้เจ้าหน้าที่สนับสนุนงานบังคับคดีปกครอง*ลงบัญชีนัดและติดตามผลว่าบุคคลภายนอกได้ปฏิบัติตามคำสั่งอายัดของเจ้าพนักงานบังคับคดีภายในเวลาที่กำหนดไว้หรือไม่แล้วรายงานให้เจ้าพนักงานบังคับคดีทราบข้อ ๗๖ถ้าบุคคลภายนอกที่ได้รับคำสั่งอายัดปฏิเสธหรือโต้แย้งหนี้ที่ถูกอายัดให้เจ้าพนักงานบังคับคดีแจ้งเจ้าหนี้ตามคำพิพากษาและรายงานศาลเพื่อมีคำสั่งต่อไปข้อ ๗๗ถ้าบุคคลภายนอกที่ได้รับคำสั่งอายัดไม่คัดค้านการอายัด หรือคัดค้านแต่ศาลได้มีคำสั่งให้ปฏิบัติตามคำสั่งอายัดและบุคคลภายนอกมิได้ปฏิบัติตามนั้นให้เจ้าพนักงานบังคับคดีรายงานต่อศาลขอให้ศาลออกหมายบังคับคดีแก่ทรัพย์สินของบุคคลนั้นเมื่อศาลออกหมายบังคับคดีแล้วให้ดำเนินการบังคับคดีเสมือนหนึ่งว่าบุคคลนั้นเป็นลูกหนี้ตามคำพิพากษาและให้นำระเบียบในส่วนที่เกี่ยวกับการบังคับคดีตามหมายบังคับคดีมาบังคับใช้โดยอนุโลมข้อ ๗๘การอายัดทรัพย์สินหรือสิทธิเรียกร้องที่เกี่ยวกับที่ดินหรือสังหาริมทรัพย์มีทะเบียนให้เจ้าพนักงานบังคับคดีแจ้งการอายัดนั้นให้เจ้าพนักงานที่ดิน หรือนายทะเบียนแห่งทรัพย์นั้นทราบด้วยข้อ ๗๙การอายัดสิทธิเรียกร้องเป็นเงินที่บุคคลภายนอกต้องจ่ายให้ลูกหนี้ตามคำพิพากษาเป็นคราวๆ เช่น เงินเดือน เงินงวด เป็นต้น ให้เจ้าพนักงานบังคับคดีดำเนินการเช่นเดียวกับข้อ๗๔ และให้กำหนดเวลาการชำระเงินแก่เจ้าพนักงานบังคับคดีเป็นคราว ๆ ไปจนกว่าจะชำระหนี้ครบถ้วนตามคำพิพากษาข้อ ๘๐ถ้าบุคคลภายนอกที่ได้รับคำสั่งอายัดชำระเงินตามคำสั่งอายัดแก่เจ้าพนักงานบังคับคดีให้ดำเนินการตามข้อ ๑๕๕ข้อ ๘๑ถ้าบุคคลภายนอกที่ได้รับคำสั่งอายัดส่งมอบทรัพย์สินตามคำสั่งอายัดแก่เจ้าพนักงานบังคับคดีให้เจ้าพนักงานบังคับคดีดำเนินการตามข้อ ๕๕ โดยอนุโลม แล้วแจ้งให้เจ้าหนี้ตามคำพิพากษาและลูกหนี้ตามคำพิพากษาทราบทรัพย์สินตามวรรคหนึ่งให้เจ้าพนักงานบังคับคดีจัดการขายทอดตลาดตามวิธีการที่กำหนดไว้ในระเบียบนี้โดยอนุโลมหมวด ๓การรักษาทรัพย์ ส่วนที่ ๑ผู้รักษาทรัพย์ ข้อ ๘๒ทรัพย์ที่ยึดไว้แล้ว ให้นำมาเก็บรักษาไว้ที่สถานที่เก็บทรัพย์ของสำนักงานแต่ถ้าเป็นอสังหาริมทรัพย์ หรือทรัพย์ตามข้อ ๘๓ ให้มอบแก่บุคคลที่เห็นสมควรเป็นผู้ดูแลรักษาไว้แทนการมอบทรัพย์ที่ยึดให้บุคคลอื่นดูแลรักษานั้นให้ถือหลักเกณฑ์ดังต่อไปนี้(๑) ถ้าเจ้าหนี้ตามคำพิพากษายอมรับที่จะดูแลรักษาและเจ้าพนักงานบังคับคดีเห็นสมควรให้มอบทรัพย์นั้นให้เจ้าหนี้ตามคำพิพากษาเป็นผู้ดูแลรักษาไว้ในที่อันควร(๒)มอบให้ลูกหนี้ตามคำพิพากษาหรือบุคคลอื่นซึ่งครอบครองทรัพย์นั้นอยู่เป็นผู้ดูแลรักษาโดยความยินยอมของเจ้าหนี้ตามคำพิพากษา(๓) ถ้าไม่สามารถปฏิบัติตาม (๑) และ (๒)ให้เจ้าพนักงานบังคับคดีเช่าสถานที่เก็บทรัพย์และจ้างคนดูแลรักษาตามที่กำหนดไว้ในส่วนที่ ๒ แห่งระเบียบนี้ก็ได้การเก็บรักษาทรัพย์ในสถานที่เก็บทรัพย์ของสำนักงานให้เจ้าหน้าที่ทำบัญชีรายการและปิดเลขหมายแล้วเก็บรักษาไว้และหมั่นตรวจดูอย่าให้เกิดความเสียหายขึ้น เมื่อจำหน่ายหรือคืนทรัพย์สิ่งใดให้ลงบัญชีรายการไว้เป็นหลักฐานข้อ ๘๓ทรัพย์ดังต่อไปนี้ไม่ควรนำมาเก็บรักษาไว้ที่สถานที่เก็บทรัพย์ของสำนักงาน(๑) ทรัพย์ที่อาจทำให้เกิดความสกปรกเลอะเทอะ หรือมีกลิ่นซึ่งอาจรบกวนหรือก่อความรำคาญ(๒) ทรัพย์ที่ไม่สะดวกต่อการเคลื่อนย้ายหรือเปลืองเนื้อที่เก็บรักษา เช่น มีน้ำหนักมาก หรือมีขนาดใหญ่ เป็นต้น(๓) ทรัพย์ที่โดยสภาพอาจเกิดอันตรายได้ง่าย เช่นวัตถุทางเคมีที่ไวไฟ หรือสิ่งที่เป็นเชื้อเพลิง เป็นต้น(๔) ทรัพย์ที่ต้องเก็บรักษาไว้ในสถานที่โดยเฉพาะ เพื่อรักษาคุณภาพของตัวทรัพย์(๕) ทรัพย์ที่จะต้องเก็บรักษาไว้เป็นเวลานาน เช่นทรัพย์ที่ถูกยึดหรืออายัดตามคำสั่งคุ้มครองชั่วคราวก่อนพิพากษา(๖) ทรัพย์ที่มีสภาพชำรุดทรุดโทรม ใช้ประโยชน์ไม่ได้หรือไม่อยู่ในความสนใจของบุคคลที่จะซื้อข้อ ๘๔ในกรณียึดอัญมณี เครื่องทองรูปพรรณ หรือของมีค่าอื่น ๆ ให้เจ้าพนักงานบังคับคดีมอบแก่ผู้อำนวยการเพื่อเก็บรักษาทรัพย์นั้นไว้ในที่ปลอดภัยตามที่เห็นสมควรการเก็บรักษาทรัพย์ที่มีราคาสูงผู้อำนวยการโดยความเห็นชอบของเลขาธิการอาจสั่งให้เก็บรักษา ณสถานที่อื่นซึ่งปลอดภัยกว่าก็ได้[๑๑]ข้อ ๘๕ ให้เจ้าพนักงานบังคับคดีจดไว้ในรายงานการยึดทรัพย์โดยชัดแจ้งว่าได้จัดการเก็บรักษาทรัพย์นั้นอย่างไรและต้องเสียค่าใช้จ่ายในการยึดทรัพย์ ค่าเช่าสถานที่เก็บทรัพย์ ค่าจ้างดูแลรักษาทรัพย์เท่าใดส่วนที่ ๒การเช่าที่เก็บทรัพย์และจ้างผู้รักษาทรัพย์ ข้อ ๘๖ ในกรณีที่มีการเช่าสถานที่เก็บทรัพย์หรือจ้างบุคคลที่สมควรดูแลรักษาทรัพย์ที่ยึดให้ทำสัญญาเป็นหนังสือโดยมีผู้อำนวยการลงนามเป็นคู่สัญญา และให้มีข้อกำหนดเกี่ยวกับเบี้ยปรับในการละเลยต่อหน้าที่หรือไม่ปฏิบัติตามข้อสัญญาไว้ในหนังสือสัญญาด้วยเมื่อขายทรัพย์เสร็จหรือย้ายทรัพย์ไปเก็บที่อื่นหรือถอนการยึดทรัพย์ให้ผู้อำนวยการบอกเลิกสัญญานั้นเสียข้อ ๘๗กรณีจ้างผู้ดูแลรักษาทรัพย์ ให้ผู้อำนวยการจัดให้มีการตรวจตราอีกชั้นหนึ่งหากปรากฏว่าผู้ดูแลรักษาทรัพย์ละเลยต่อหน้าที่ไม่ปฏิบัติตามข้อสัญญา ให้ผู้อำนวยการสั่งปรับตามข้อสัญญาทุกครั้งที่ตรวจพบเบี้ยปรับในกรณีเช่นนี้ให้ถือเป็นเงินที่รวบรวมได้ในการบังคับคดีนั้นหากทรัพย์ตามวรรคหนึ่งเสียหายหรือสูญหายไปให้เจ้าพนักงานบังคับคดีดำเนินการบังคับให้ผู้ดูแลรักษาทรัพย์รับผิดตามสัญญารักษาทรัพย์ในกรณีทรัพย์เสียหายหรือสูญหายไปเนื่องจากการกระทำความผิดทางอาญาให้เจ้าพนักงานบังคับคดีรีบรายงานพร้อมเสนอความเห็นต่อเลขาธิการ ดังนี้(๑) กรณีรู้ตัวผู้กระทำความผิดให้ร้องทุกข์ต่อพนักงานสอบสวนขอให้ดำเนินคดีแก่ผู้กระทำความผิด(๒) กรณีไม่รู้ตัวผู้กระทำความผิดให้ร้องทุกข์ต่อพนักงานสอบสวนขอให้สืบสวนสอบสวนหาตัวผู้กระทำผิดมาดำเนินคดีต่อไปการเสนอรายงานและความเห็นตามวรรคสามให้เจ้าพนักงานบังคับคดีเสนอหนังสือร้องทุกข์และหนังสือมอบอำนาจเพื่อให้เลขาธิการลงนามไปพร้อมด้วยหมวด ๔การขายทรัพย์สิน ส่วนที่ ๑วิธีการขายทอดตลาด ข้อ ๘๘การขายทอดตลาด ให้เจ้าพนักงานบังคับคดีจัดการทำประกาศขายทอดตลาดทรัพย์สินโดยแสดงรายละเอียดเกี่ยวกับทรัพย์สินที่จะขาย เช่น ชื่อเจ้าของทรัพย์สิน โดยเกี่ยวข้องกับคดีอย่างไรผู้สั่งให้ขาย วัน เวลา และสถานที่ที่จะขาย ชื่อ ประเภท ลักษณะ ขนาด น้ำหนักและจำนวนของทรัพย์นั้น ๆ เป็นต้น ถ้าทรัพย์ที่จะขายเป็นที่ดินหรือห้องชุดให้แจ้งที่ตั้ง เนื้อที่ อาณาเขต ความกว้าง ความยาว และรายละเอียดอื่น ๆเท่าที่จำเป็นถ้ามีข้อสัญญาและคำเตือนเกี่ยวกับการซื้อทรัพย์จากการขายทอดตลาดอย่างไรก็ให้ระบุไว้โดยชัดเจน กับให้กำหนดเงื่อนไขและเงื่อนเวลาในการชำระเงินไว้ตามนัยข้อ๑๑๓ ด้วยหากศาลกำหนดวิธีขายหรือเงื่อนไขเฉพาะเรื่องเป็นพิเศษอย่างไร ก็ให้ปฏิบัติตามนั้นข้อ ๘๙เจ้าพนักงานบังคับคดีอาจกำหนดเงื่อนไขให้ผู้เข้าสู้ราคาวางหลักประกันในการเข้าสู้ราคาต่อเจ้าพนักงานบังคับคดีโดยแสดงรายละเอียดไว้ในประกาศขายทอดตลาดก็ได้เงื่อนไขตามวรรคหนึ่งให้เป็นไปตามที่สำนักงานกำหนดโดยความเห็นชอบของเลขาธิการข้อ ๙๐การขายทอดตลาดทรัพย์สินที่จะต้องจดทะเบียนโอนกรรมสิทธิ์ ให้เจ้าพนักงานบังคับคดีแจ้งไว้ในประกาศขายทอดตลาดให้บรรดาผู้ที่จะเข้าสู้ราคาในการขายทอดตลาดในนามของบุคคลอื่นส่งหนังสือมอบอำนาจต่อเจ้าพนักงานบังคับคดีก่อนเข้าสู้ราคาหากเข้าสู้ราคาแทนบุคคลอื่นโดยไม่ได้ส่งหนังสือมอบอำนาจจะถือว่าผู้สู้ราคานั้นเข้าสู้ราคาในนามของตนเองและจะขอให้จดทะเบียนโอนกรรมสิทธิ์เป็นชื่อของบุคคลอื่นโดยอ้างว่าตนเป็นเพียงตัวแทนมิได้ข้อ ๙๑การขายทอดตลาดทรัพย์สิน ณ สถานที่ใดนั้น ตามปกติให้ปฏิบัติตามเกณฑ์ดังต่อไปนี้(๑) ที่ดิน หรือที่ดินพร้อมสิ่งปลูกสร้างหรือห้องชุด ให้ขายณ ที่ทำการขายทอดตลาดที่สำนักงานกำหนด(๒) บ้าน เรือน โรง สิ่งปลูกสร้างต่าง ๆซึ่งมิได้ยึดรวมกับที่ดินด้วย ให้ขาย ณ ที่ที่ทรัพย์นั้นตั้งอยู่(๓) ทรัพย์สินอื่น ๆ ให้ขาย ณที่ทำการขายทอดตลาดที่สำนักงานกำหนด หรือสถานที่ที่เก็บทรัพย์นั้นหรือสถานที่อื่นที่ผู้อำนวยการเห็นสมควร(๔) ที่ดินและทรัพย์สินอื่น ๆที่อยู่นอกเขตของศาลที่ออกหมาย ให้ขายในท้องที่ที่ทรัพย์นั้นตั้งอยู่เว้นแต่ผู้มีส่วนได้เสียจะร้องขอหรือผู้อำนวยการเห็นสมควร ให้ขาย ณ ที่ทำการขายทอดตลาดของสำนักงานหรือท้องที่อื่นใดโดยมีเหตุอันสมควรการขายทรัพย์สินนอกที่ทำการสำนักงานให้เจ้าพนักงานบังคับคดีออกไปทำการขายโดยอาจจะมีพนักงานเจ้าหน้าที่อื่นหรือเจ้าหน้าที่การเงินร่วมไปช่วยเหลือด้วยก็ได้ข้อ ๙๒ให้เจ้าพนักงานบังคับคดีจัดการส่งประกาศขายทอดตลาดแก่บุคคลผู้มีส่วนได้เสียในคดีตามที่ระบุไว้ในมาตรา๒๘๐ แห่งประมวลกฎหมายวิธีพิจารณาความแพ่ง และให้ปิดประกาศขายทอดตลาดไว้โดยเปิดเผยณ สถานที่ที่จะขาย สถานที่ที่ทรัพย์นั้นตั้งอยู่ ที่ชุมนุมชน สำนักงาน และหรือสถานที่ราชการอันสมควรจะปิดได้ก่อนวันขายไม่น้อยกว่าสามวันถ้าเจ้าพนักงานบังคับคดีเห็นสมควรจะลงแจ้งความการขายทอดตลาดในหนังสือพิมพ์รายวันฉบับที่แพร่หลายหรือทางวิทยุกระจายเสียง หรือทางโทรทัศน์ หรือโดยวิธีอื่นใดก่อนวันขายก็ได้ข้อ ๙๓การกำหนดวันขายทอดตลาดทรัพย์สินแต่ละครั้ง ให้กำหนดวันขายไม่น้อยกว่าสองคราวโดยกำหนดวันขายคราวแรกไม่น้อยกว่าหนึ่งเดือน แต่ไม่เกินสองเดือน นับแต่วันที่ลงประกาศขายและคราวต่อ ๆ ไปไม่เกินหนึ่งเดือนนับแต่วันกำหนดขายคราวก่อนข้อ ๙๔ในการขายทอดตลาดทรัพย์สินที่มีดอกผลเกิดในระหว่างยึดทรัพย์สิน หรือทรัพย์สินที่มีสัญญาผูกพันอันเป็นคุณแก่ทรัพย์สินนั้นหรือมีค่าภาระติดพันเกี่ยวค้างอยู่ให้เจ้าพนักงานบังคับคดีกล่าวไว้ในประกาศขายทอดตลาดให้ชัดแจ้งการขายทรัพย์สินที่มีสัญญาผูกพันอันเป็นคุณแก่ทรัพย์สินนั้นถ้าเจ้าพนักงานบังคับคดีสามารถทำได้ก็ให้จัดการให้ผู้ซื้อได้รับช่วงสิทธิและหน้าที่ตามสัญญานั้นด้วยข้อ ๙๕การขายทอดตลาดสุรามีจำนวนตั้งแต่สิบลิตรขึ้นไป ให้เจ้าพนักงานบังคับคดีแจ้งเจ้าพนักงานสรรพสามิตแห่งท้องที่ทราบล่วงหน้าก่อนวันขายไม่น้อยกว่าเจ็ดวันเพื่อจะได้จัดเจ้าหน้าที่มาออกใบอนุญาตขนสุราให้แก่ผู้ซื้อข้อ ๙๖ถ้าจะขายทอดตลาดทรัพย์ที่เป็นของโบราณ ให้เจ้าพนักงานบังคับคดีส่งประกาศขายทอดตลาดทรัพย์นั้นไปยังพนักงานเจ้าหน้าที่ของพิพิธภัณฑสถานแห่งท้องที่ด้วยข้อ ๙๗ถ้าทรัพย์ที่จะขายทอดตลาดเป็นตู้นิรภัย หีบ หรือกำปั่นเก็บทรัพย์ และปรากฏว่ายังเปิดไม่ได้ให้จัดการเปิดเสียก่อน จึงจะขายได้ข้อ ๙๘การขายทอดตลาดทรัพย์สินที่ติดจำนอง ให้ขายโดยวิธีการตามที่ศาลสั่งกำหนดถ้าศาลมิได้กำหนดอย่างใดให้ขายอย่างบังคับจำนองหรือจำนองติดไปหรือตั้งราคาขั้นต่ำโดยความยินยอมของคู่กรณีทุกฝ่าย แล้วแต่เจ้าพนักงานบังคับคดีจะเห็นสมควรในการขายทรัพย์สินที่ติดจำนำให้ปฏิบัติอย่างวิธีการขายทรัพย์สินที่ติดจำนองโดยอนุโลมข้อ ๙๙การขายทอดตลาดทรัพย์สินอย่างบังคับจำนอง ให้เจ้าพนักงานบังคับคดีดำเนินการขายอย่างการขายทรัพย์สินธรรมดาโดยไม่คำนึงถึงการจำนองข้อ ๑๐๐การขายทอดตลาดทรัพย์สินอย่างการจำนองติดไป ให้ประกาศแสดงชื่อผู้รับจำนองพร้อมทั้งต้นเงินและดอกเบี้ยที่ยังค้างชำระจนถึงวันขายและข้อความว่าผู้ใดซื้อทรัพย์สินนั้นต้องรับภาระจำนองติดไปด้วยโดยชัดเจนข้อ ๑๐๑การขายทอดตลาดทรัพย์สินจำนองโดยวิธีตั้งราคาขั้นต่ำ ให้เจ้าพนักงานบังคับคดีกำหนดราคาขั้นต่ำที่จะขายลงไว้ในประกาศขายทอดตลาดโดยคำนวณต้นเงินและดอกเบี้ยจำนองซึ่งยังค้างชำระแก่ผู้รับจำนองจนถึงวันขายกับค่าธรรมเนียมในการบังคับคดีอันเกี่ยวแก่ทรัพย์สินรายนั้นข้อ ๑๐๒การขายทอดตลาดอสังหาริมทรัพย์ที่มีชื่อผู้อื่นนอกจากลูกหนี้ตามคำพิพากษาเป็นเจ้าของร่วมในหนังสือสำคัญแสดงกรรมสิทธิ์ให้เจ้าพนักงานบังคับคดีกันเงินส่วนได้ของผู้นั้นไว้เพื่อจ่ายแก่ผู้ควรจะได้รับต่อไปข้อ ๑๐๓ผู้ซื้ออสังหาริมทรัพย์ซึ่งจะขอหักส่วนได้ใช้แทนราคาซื้อได้ คือ(๑) ผู้ที่มีชื่อในหนังสือสำคัญแสดงกรรมสิทธิ์ร่วมกับลูกหนี้ตามคำพิพากษาหรือผู้มีส่วนได้จากกองมรดกตามคำพิพากษาในคดีนั้น(๒)เจ้าหนี้บุริมสิทธิเหนืออสังหาริมทรัพย์ที่ขายทอดตลาดตามคำชี้ขาดของศาลข้อ ๑๐๔ก่อนเริ่มต้นขายทอดตลาด ให้เจ้าพนักงานบังคับคดีแสดงให้เห็นธงเครื่องหมายการขายทอดตลาดของสำนักงานศาลปกครองและอ่านประกาศโฆษณาการขายทอดตลาด ณ สถานที่ขายทรัพย์โดยเปิดเผยข้อ ๑๐๕ให้เจ้าพนักงานบังคับคดีผู้ขายทอดตลาดแสดงความตกลงในการขายด้วยวิธีเคาะไม้ข้อ ๑๐๖ตามปกติให้เจ้าพนักงานบังคับคดีผู้ขายทอดตลาดร้องขานจำนวนเงินที่มีผู้สู้ราคาตามด้วยคำว่า"หนึ่ง" สามหรือสี่ครั้ง ถ้าไม่มีผู้สู้ราคาสูงขึ้น ให้ร้องขานจำนวนเงินดังกล่าวตามด้วยคำว่า"สอง" อีกสามหรือสี่ครั้ง เมื่อไม่มีผู้สู้ราคาสูงกว่านั้นหากเห็นว่าเป็นราคาที่สมควรขายก็ให้ร้องขานจำนวนเงินนั้น ตามด้วยคำว่า"สาม" พร้อมกับเคาะไม้ แต่ถ้าก่อนเคาะไม้ มีผู้สู้ราคาสูงขึ้นไปอีกให้ร้องขานราคานั้นตั้งต้นใหม่ตามลำดับดังกล่าวแล้วข้อ ๑๐๗ถ้าผู้สู้ราคาถอนคำสู้ราคาของตนก่อนที่เจ้าพนักงานบังคับคดีผู้ขายทอดตลาดจะเคาะไม้ให้เจ้าพนักงานบังคับคดีผู้ขายร้องขายให้ผู้สู้ราคาคนอื่นข้อ ๑๐๘ในการขายทอดตลาดอสังหาริมทรัพย์ ถ้าเจ้าพนักงานบังคับคดีผู้ขายทอดตลาดเห็นว่าราคาที่ผู้สู้ราคาเสนอเป็นราคาที่สมควรขายได้ก่อนที่เจ้าพนักงานบังคับคดีจะเคาะไม้ขายให้เจ้าพนักงานบังคับคดีสอบถามเจ้าหนี้ตามคำพิพากษา ลูกหนี้ตามคำพิพากษา หรือบุคคลผู้มีส่วนได้เสียในการบังคับคดีที่อยู่ในการขายทอดตลาดนั้นว่าจะคัดค้านราคาดังกล่าวว่ามีจำนวนต่ำเกินสมควรหรือไม่หากมีผู้หนึ่งผู้ใดคัดค้านให้เจ้าพนักงานบังคับคดีถอนทรัพย์สินจากการขายทอดตลาดและเลื่อนการขายทอดตลาดทรัพย์สินนั้นไปหากเจ้าหนี้ตามคำพิพากษา ลูกหนี้ตามคำพิพากษาหรือบุคคลผู้มีส่วนได้เสียในการบังคับคดีไม่อยู่ในการขายทอดตลาดทรัพย์สินให้ถือว่าผู้นั้นไม่คัดค้านราคาข้อ ๑๐๙หากไม่มีผู้คัดค้านตามข้อ ๑๐๘ ให้เจ้าพนักงานบังคับคดีเคาะไม้ขายให้แก่ผู้เสนอราคาสูงสุดและบันทึกการไม่คัดค้านไว้ในรายงานการขายทอดตลาดทรัพย์สินพร้อมกับให้ผู้ไม่คัดค้านและผู้มีส่วนได้เสียในการบังคับคดีที่อยู่ในการขายทอดตลาดลงลายมือชื่อไว้เป็นหลักฐานข้อ ๑๑๐หากมีผู้คัดค้านเกี่ยวกับการดำเนินการขายทอดตลาดของเจ้าพนักงานบังคับคดีให้เจ้าพนักงานบังคับคดีพิจารณาข้อคัดค้านและดำเนินการตามกฎหมาย ระเบียบ หรือคำสั่งในส่วนที่เกี่ยวข้องต่อไปข้อ ๑๑๑กรณีเลื่อนการขายทอดตลาดเพราะเหตุตามข้อ ๑๐๘ เมื่อมีการขายทอดตลาดในคราวต่อไปหากผู้เสนอราคาสูงสุดไม่ต่ำกว่าราคาสูงสุดที่ได้มีผู้เสนอไว้ในคราวก่อน ให้เจ้าพนักงานบังคับคดีเคาะไม้ขายให้แก่ผู้เสนอราคานั้นได้ข้อ ๑๑๒ให้นำข้อ ๑๐๘ ข้อ ๑๐๙ ข้อ ๑๑๐ และข้อ ๑๑๑ มาใช้บังคับแก่การขายทอดตลาดสังหาริมทรัพย์โดยอนุโลมข้อ ๑๑๓การขายทอดตลาดทรัพย์สินตามปกติ เมื่อเจ้าพนักงานบังคับคดีผู้ขายทอดตลาดเคาะไม้ตกลงขายแล้วผู้ซื้อต้องชำระเงินทันที เว้นแต่ที่ดินหรือทรัพย์อย่างอื่นซึ่งมีราคาตั้งแต่หนึ่งหมื่นบาทขึ้นไปเจ้าพนักงานบังคับคดีอาจผ่อนผันให้ผู้ซื้อวางเงินมัดจำไว้ไม่น้อยกว่าร้อยละยี่สิบห้าของราคาซื้อและทำสัญญาให้ใช้เงินที่ค้างชำระภายในเวลาไม่เกินสิบห้าวันก็ได้หากผู้ซื้อไม่ชำระเงินที่ค้างชำระให้ครบถ้วนตามสัญญาเจ้าพนักงานบังคับคดีอาจสั่งให้ริบเงินนั้นเสีย เงินที่ริบให้ถือเป็นเงินที่รวบรวมได้ในการบังคับคดีนั้นผู้ซื้อที่ดินหรือห้องชุดซึ่งขอหักส่วนได้ใช้แทนราคาตามข้อ๑๐๓ ต้องวางเงินมัดจำไม่น้อยกว่าร้อยละห้าของราคาซื้อหากทรัพย์ที่ขายมีราคาสูงมากหรือมีเหตุผลพิเศษประการอื่นผู้อำนวยการโดยความเห็นชอบของเลขาธิการอาจขยายกำหนดเวลาชำระเงินดังกล่าวข้างต้นได้ตามที่เห็นสมควร[๑๒]ในกรณีที่เจ้าพนักงานบังคับคดีผู้ขายมีเหตุสงสัยว่าผู้ใดจะไม่สู้ราคาโดยสุจริตก็ดี หรือไม่สามารถจะชำระราคาได้ก็ดีให้เจ้าพนักงานบังคับคดีผู้ขายจัดการสอบถามผู้นั้นเสียก่อนจึงเคาะไม้ก็ได้ข้อ ๑๑๔การขายทอดตลาดทรัพย์ประเภทซึ่งผู้ยึดถือครอบครองจะต้องได้รับอนุญาตจากเจ้าพนักงานตามกฎหมายเสียก่อนเช่น อาวุธปืน เป็นต้น ให้ผู้ซื้อวางเงินมัดจำไว้ไม่น้อยกว่าร้อยละยี่สิบห้าของราคาซื้อและจัดการนำใบอนุญาตมาแสดงภายในหนึ่งเดือนพร้อมทั้งใช้เงินที่ค้างชำระให้ครบถ้าพ้นกำหนดนี้แล้ว ผู้ซื้อนำใบอนุญาตมาแสดงไม่ได้ เจ้าพนักงานบังคับคดีอาจสั่งให้ริบเงินมัดจำและเอาทรัพย์นั้นออกขายทอดตลาดใหม่เงินที่ริบให้ถือเป็นเงินที่รวบรวมได้ในการบังคับคดีนั้นข้อ ๑๑๕ให้เจ้าพนักงานบังคับคดีผู้ขายทอดตลาดจดบันทึกรายงานเหตุการณ์ที่เกี่ยวกับการขายทอดตลาดทรัพย์สินไว้ในสำนวนทุกคราวถ้าขายที่ดิน ห้องชุด หรือทรัพย์สินที่มีราคามากให้เจ้าพนักงานบังคับคดีผู้ขายบันทึกไว้ในการขายทอดตลาดให้ปรากฏ วัน เดือน ปี ที่ขายจำนวนบุคคลซึ่งมาฟังการขายและสู้ราคาตลอดจนจำนวนเงินที่สู้ราคากันเป็นลำดับด้วยการขายทอดตลาดสังหาริมทรัพย์ ให้เจ้าพนักงานบังคับคดีทำบัญชีรายการขายทรัพย์โดยแสดงรายละเอียดของทรัพย์ที่ขาย ราคาที่ขายและชื่อผู้ซื้อตามลำดับข้อ ๑๑๖เมื่อการขายทอดตลาดบริบูรณ์โดยเจ้าพนักงานบังคับคดีผู้ขายทอดตลาดได้เคาะไม้แล้วถ้าผู้ซื้อไม่ชำระเงินหรือไม่วางเงินมัดจำตามข้อสัญญาหรือวางเงินมัดจำแต่ไม่ชำระเงินที่ค้างชำระให้ครบถ้วนตามสัญญาให้เจ้าพนักงานบังคับคดีเอาทรัพย์นั้นออกขายตลาดซ้ำอีกและแจ้งให้ผู้ซื้อนั้นทราบกำหนดวันเวลาขายด้วยเมื่อขายทอดตลาดได้เงินเท่าใดหากหักค่าใช้จ่ายและค่าธรรมเนียมในการบังคับคดีแล้วเหลือเงินเป็นจำนวนสุทธิไม่คุ้มราคาและค่าขายทอดตลาดครั้งก่อน ให้เจ้าพนักงานบังคับคดีจัดการเรียกร้องให้ผู้ซื้อเดิมชำระเงินส่วนที่ยังขาดนั้นตลอดจนเสนอคดีต่อศาลที่มีอำนาจ หากจำเป็นข้อ ๑๑๗ถ้าเจ้าพนักงานบังคับคดีผู้ขายทอดตลาดเห็นว่า ราคาซึ่งมีผู้สู้สูงสุดนั้นเป็นราคาที่ไม่สมควรขายเจ้าพนักงานบังคับคดีผู้ขายอาจถอนทรัพย์จากการขายทอดตลาดและเลื่อนการขายทอดตลาดทรัพย์สินนั้นไปได้แต่ถ้าผู้มีส่วนได้เสียในการบังคับคดีทุกคนยินยอมให้ขายก็อาจขายไปได้ส่วนที่ ๒วิธีการประมูล ข้อ ๑๑๘เมื่อศาลสั่งให้เจ้าพนักงานบังคับคดีจัดการประมูลทรัพย์สิน ให้เจ้าพนักงานบังคับคดีนัดคู่กรณีผู้มีส่วนได้เสียในคดีนั้นมาตรวจสอบและกำหนดทรัพย์สินและฟังวันนัดประมูลถ้าเป็นที่ดิน ให้คู่กรณีผู้มีส่วนได้เสียนำเจ้าพนักงานบังคับคดีไปรังวัดสอบเขตเสียก่อนข้อ ๑๑๙ให้เจ้าพนักงานบังคับคดีจดบันทึกรายงานการประมูลและเงื่อนไขต่าง ๆ ต่อหน้าคู่กรณีแล้วให้คู่กรณีทุกฝ่ายลงลายมือชื่อไว้เป็นหลักฐานผู้ใดประมูลให้ราคาสูงสุด ผู้นั้นเป็นผู้ประมูลได้ผู้ประมูลจะขอหักส่วนได้ใช้แทนราคาที่ประมูลได้ไม่เกินจำนวนเงินที่จะได้รับในคดีนั้นส่วนที่ ๓การโอนและการส่งมอบ ข้อ ๑๒๐ภายใต้บังคับข้อ ๑๑๓ และข้อ ๑๑๔ การขายทอดตลาดทรัพย์สิน เมื่อผู้ซื้อชำระเงินครบถ้วนแล้วให้เจ้าพนักงานบังคับคดีส่งมอบทรัพย์นั้นให้ผู้ซื้อไปได้ ถ้าเป็นทรัพย์ที่จะต้องจดทะเบียนเปลี่ยนชื่อผู้เป็นเจ้าของเช่น อาวุธปืน รถ เรือ เป็นต้น ให้เจ้าพนักงานบังคับคดีแจ้งแก่พนักงานเจ้าหน้าที่นั้นๆ จัดการจดทะเบียนเปลี่ยนชื่อให้ด้วยส่วนที่ดิน ห้องชุด เรือนหรือโรงซึ่งปลูกอยู่ในที่ดินที่มีโฉนดที่ดินหรือหนังสือสำคัญสำหรับที่ดินให้เจ้าพนักงานบังคับคดีมีหนังสือแจ้งเจ้าพนักงานที่ดินให้จัดการจดทะเบียนโอนข้อ ๑๒๑หนังสือแจ้งพนักงานเจ้าหน้าที่ตามข้อ ๑๒๐ หากผู้ซื้อมิได้รอรับไป ให้เจ้าพนักงานบังคับคดีแจ้งผู้ซื้อให้มารับหนังสือไปดำเนินการภายในสิบห้าวันนับแต่วันที่ได้รับแจ้งโดยกำหนดข้อความลงไปในหนังสือด้วยว่าหากผู้ซื้อไม่มารับหนังสือภายในกำหนดเวลาโดยไม่แจ้งเหตุขัดข้องให้เจ้าพนักงานบังคับคดีทราบให้ถือว่าเจ้าพนักงานบังคับคดีเป็นอันพ้นจากความรับผิดชอบในการจดทะเบียนโอนกรรมสิทธิ์หรือสิทธิครอบครองหรือเปลี่ยนชื่อและยอมให้เจ้าพนักงานบังคับคดีจ่ายเงินให้แก่เจ้าหนี้ตามคำพิพากษาหรือผู้มีส่วนได้เสียในคดีข้อ ๑๒๒เมื่อผู้ซื้อได้รับแจ้งตามข้อ ๑๒๑ หรือได้รับหนังสือของเจ้าพนักงานบังคับคดีที่แจ้งให้พนักงานเจ้าหน้าที่จดทะเบียนเปลี่ยนชื่อหรือโอนกรรมสิทธิ์หรือสิทธิครอบครองไปแล้วไม่ไปติดต่อดำเนินการหรือไปติดต่อดำเนินการแล้วไม่ได้ผล โดยไม่แจ้งเหตุขัดข้องให้เจ้าพนักงานบังคับคดีทราบภายในสิบห้าวันนับแต่วันได้รับหนังสือดังกล่าว ให้เจ้าพนักงานบังคับคดีจัดทำบัญชีส่วนเฉลี่ยและจ่ายเงินให้แก่เจ้าหนี้ตามคำพิพากษาหรือผู้มีส่วนได้เสียได้หมวด ๕การบังคับคดีให้กระทำหรือละเว้นกระทำ ส่วนที่ ๑วิธีการบังคับคดีกรณีขับไล่ ข้อ ๑๒๓ถ้าเจ้าหนี้ตามคำพิพากษาแจ้งต่อเจ้าพนักงานบังคับคดีว่าไม่มีบุคคลใดอาศัยอยู่ในทรัพย์ที่พิพาทและได้เข้าครอบครองทรัพย์ที่พิพาทแล้วหากศาลไม่ได้พิพากษาให้ลูกหนี้ตามคำพิพากษาใช้เงินด้วย หรือมีคำพิพากษาให้ใช้เงินแต่เจ้าหนี้ตามคำพิพากษาไม่ประสงค์จะบังคับคดีแก่ทรัพย์สินของลูกหนี้ตามคำพิพากษาให้เจ้าพนักงานบังคับคดีถอนการบังคับคดีแล้วรายงานศาลทราบหากศาลมีคำพิพากษาให้ลูกหนี้ตามคำพิพากษาใช้เงินและเจ้าหนี้ตามคำพิพากษาประสงค์จะบังคับคดีแก่ทรัพย์สินของลูกหนี้ตามคำพิพากษาให้ดำเนินการบังคับคดีตามระเบียบนี้ในส่วนที่เกี่ยวกับการบังคับคดีแก่ทรัพย์สินข้อ ๑๒๔กรณีตามข้อ ๑๒๓ วรรคหนึ่ง หากเจ้าหนี้ตามคำพิพากษาประสงค์จะให้เจ้าพนักงานบังคับคดีจัดการส่งมอบทรัพย์ที่พิพาทให้ผู้นำบังคับคดีนำเจ้าพนักงานบังคับคดีไปยังทรัพย์ที่พิพาทเพื่อดำเนินการให้หากมีความจำเป็น ให้มีอำนาจทำลายสิ่งกีดขวางอันเป็นอุปสรรคในการดำเนินการได้ตามสมควรในการดำเนินการตามวรรคหนึ่งถ้ายังมีสิ่งของของลูกหนี้ตามคำพิพากษาหรือของบุคคลใดอยู่ในทรัพย์ที่พิพาทให้เจ้าพนักงานบังคับคดีทำบัญชีสิ่งของนั้นไว้ และมอบให้เจ้าหนี้ตามคำพิพากษาดูแลรักษาหรือขนย้ายไปเก็บรักษาในที่อันควรแล้วแจ้งหรือประกาศให้ลูกหนี้ตามคำพิพากษารับสิ่งของดังกล่าวคืนภายในเวลาที่เจ้าพนักงานบังคับคดีกำหนดหากลูกหนี้ตามคำพิพากษาไม่รับสิ่งของนั้นคืนภายในเวลาที่กำหนดให้เจ้าพนักงานบังคับคดีรายงานศาลและขออนุญาตขายทอดตลาดสิ่งของนั้นเมื่อได้รับอนุญาตจากศาลให้เจ้าพนักงานบังคับคดีดำเนินการขายทอดตลาดตามระเบียบนี้ข้อ ๑๒๕หากมีเงินที่ได้จากการขายทอดตลาดสิ่งของตามข้อ ๑๒๔ เหลือหลังหักค่าธรรมเนียมและค่าใช้จ่ายของเจ้าพนักงานบังคับคดีแล้วให้เก็บรักษาไว้แล้วแจ้งหรือประกาศให้ลูกหนี้ตามคำพิพากษามารับเงินนั้นให้เจ้าหน้าที่สนับสนุนงานบังคับคดีปกครอง*ลงบัญชีนัดรอลูกหนี้ตามคำพิพากษารับเงินที่เหลือคืนไว้มีกำหนดห้าปีนับแต่วันที่เจ้าพนักงานบังคับคดีกำหนดหากลูกหนี้ตามคำพิพากษาไม่มารับเงินที่เหลือคืนภายในระยะเวลาดังกล่าวให้เจ้าหน้าที่การเงินรายงานเสนอผู้อำนวยการและนำส่งเป็นรายได้ของแผ่นดินข้อ ๑๒๖ถ้าสิ่งของตามข้อ ๑๒๔ วรรคสอง ได้ถูกยึดหรืออายัดในการบังคับคดี ให้เจ้าพนักงานบังคับคดีขนย้ายสิ่งของนั้นไปเก็บรักษาไว้ในที่อันควรแล้วแจ้งให้เจ้าพนักงานบังคับคดี*ที่ยึดหรืออายัดสิ่งของนั้นทราบหากมีค่าใช้จ่ายในการเก็บรักษาให้เรียกเอาจากลูกหนี้ตามคำพิพากษาข้อ ๑๒๗ถ้าเจ้าหนี้ตามคำพิพากษาแจ้งต่อเจ้าพนักงานบังคับคดีว่าลูกหนี้ตามคำพิพากษาหรือบริวารยังไม่ออกไปจากทรัพย์ที่พิพาทให้เจ้าพนักงานบังคับคดีดำเนินการตามมาตรา ๒๙๖ จัตวาแห่งประมวลกฎหมายวิธีพิจารณาความแพ่งส่วนที่ ๒วิธีการบังคับคดีกรณีรื้อถอน ข้อ ๑๒๘ถ้าเจ้าหนี้ตามคำพิพากษาแจ้งต่อเจ้าพนักงานบังคับคดีว่าลูกหนี้ตามคำพิพากษายังไม่รื้อถอนสิ่งปลูกสร้างออกไปจากทรัพย์ที่พิพาทให้ผู้นำบังคับคดีนำเจ้าพนักงานบังคับคดีไปปิดประกาศกำหนดวันรื้อถอนไว้ ณบริเวณนั้นไม่น้อยกว่าเจ็ดวันข้อ ๑๒๙ถ้าลูกหนี้ตามคำพิพากษารื้อถอนสิ่งปลูกสร้างออกไปเอง ภายในกำหนดวันรื้อถอนตามประกาศและเจ้าหนี้ตามคำพิพากษาได้เข้าครอบครองหรือประโยชน์ในอสังหาริมทรัพย์นั้นแล้วหากศาลไม่ได้พิพากษาให้ลูกหนี้ตามคำพิพากษาใช้เงินด้วย หรือมีคำพิพากษาให้ใช้เงินแต่เจ้าหนี้ตามคำพิพากษาไม่ประสงค์จะบังคับคดีแก่ทรัพย์สินของลูกหนี้ตามคำพิพากษาให้เจ้าพนักงานบังคับคดีถอนการบังคับคดี แล้วรายงานศาลทราบหากศาลมีคำพิพากษาให้ลูกหนี้ตามคำพิพากษาใช้เงินและเจ้าหนี้ตามคำพิพากษาประสงค์จะบังคับคดีแก่ทรัพย์สินของลูกหนี้ตามคำพิพากษาให้ดำเนินการบังคับคดีตามระเบียบนี้ข้อ ๑๓๐ถ้าถึงกำหนดวันรื้อถอนตามประกาศแล้ว ลูกหนี้ตามคำพิพากษา ยังไม่รื้อถอนสิ่งปลูกสร้างออกไปให้ผู้นำบังคับคดีนำเจ้าพนักงานบังคับคดีพร้อมเตรียมช่าง คนงานและอุปกรณ์สำหรับการรื้อถอนไปทำการรื้อถอนเองและให้เจ้าพนักงานบังคับคดีดูแลการดำเนินการรื้อถอนให้ใช้ความระมัดระวังตามสมควรแก่พฤติการณ์ในการรื้อถอนนั้นหากมีวัสดุก่อสร้างที่ถูกรื้อถอนหรือสิ่งของที่อยู่ในสิ่งปลูกสร้างที่จะรื้อถอนถ้าเจ้าของหรือผู้ครอบครองไม่รับคืนไปให้เจ้าพนักงานบังคับคดีขายทอดตลาดหรือขายโดยวิธีอื่นตามที่เห็นสมควรแล้วแจ้งหรือประกาศให้เจ้าของหรือผู้ครอบครองมารับเงินสุทธิที่ได้จากการขายทรัพย์สิ่งของนั้นภายในเวลาที่เจ้าพนักงานบังคับคดีกำหนดหรือให้เจ้าพนักงานบังคับคดีทำบัญชีสิ่งของนั้นไว้และมอบให้เจ้าหนี้ตามคำพิพากษาดูแลรักษา หรือขนย้ายไปเก็บรักษาในที่อันควรแล้วแจ้งหรือประกาศให้เจ้าของหรือผู้ครอบครองรับสิ่งของนั้นคืนภายในเวลาที่เจ้าพนักงานบังคับคดีกำหนดข้อ ๑๓๑หากเจ้าของหรือผู้ครอบครองไม่มารับเงินสุทธิหรือทรัพย์สิ่งของภายในเวลาที่เจ้าพนักงานบังคับคดีกำหนดให้เจ้าหน้าที่สนับสนุนงานบังคับคดีปกครอง*ลงบัญชีนัดไว้มีกำหนดห้าปีนับแต่วันที่มีประกาศกำหนดการรื้อถอนเมื่อครบกำหนดแล้ว หากเป็นเงินให้เจ้าหน้าที่การเงินรายงานเสนอผู้อำนวยการและนำส่งเป็นรายได้ของแผ่นดินหากเป็นทรัพย์สิ่งของให้เจ้าหน้าที่สนับสนุนงานบังคับคดีปกครอง*รายงานเสนอผู้อำนวยการเพื่อดำเนินการส่งเป็นทรัพย์สินของแผ่นดินข้อ ๑๓๒หากปรากฏว่าสิ่งปลูกสร้างที่ศาลมีคำพิพากษาให้รื้อถอนนั้นถูกยึดไว้ในการบังคับคดีให้เจ้าพนักงานบังคับคดีขายทอดตลาดสิ่งปลูกสร้างนั้น แล้วเก็บเงินสุทธิที่เหลือหลังจากหักค่าใช้จ่ายและค่าธรรมเนียมไว้แทนและแจ้งให้เจ้าพนักงานบังคับคดี*ที่ยึดสิ่งปลูกสร้างนั้นทราบข้อ ๑๓๓ในการดำเนินการบังคับคดีของเจ้าพนักงานบังคับคดีตามหมวดนี้ เจ้าพนักงานบังคับคดีอาจร้องขอความช่วยเหลือจากพนักงานฝ่ายปกครองหรือตำรวจเพื่อให้สามารถดำเนินการบังคับคดีได้หมวด ๖การงดหรือการถอนการบังคับคดี ส่วนที่ ๑การงดการบังคับคดี ข้อ ๑๓๔เจ้าพนักงานบังคับคดีต้องงดการบังคับคดีในกรณีต่อไปนี้(๑)เมื่อศาลได้มีคำสั่งให้งดการบังคับคดีและได้ส่งคำสั่งนั้นไปให้เจ้าพนักงานบังคับคดีทราบให้เจ้าพนักงานบังคับคดีงดการบังคับคดีไว้ภายในระยะเวลา หรือเงื่อนไขตามที่ศาลกำหนดไว้(๒)เจ้าหนี้ตามคำพิพากษาได้แจ้งเป็นหนังสือไปยังเจ้าพนักงานบังคับคดีว่าตนตกลงงดการบังคับคดีไว้ชั่วระยะที่กำหนดไว้หรือภายในเงื่อนไขอย่างใดอย่างหนึ่ง(๓)เมื่อเจ้าหนี้ตามคำพิพากษาไม่วางเงินค่าใช้จ่ายในการบังคับคดีตามคำสั่งเจ้าพนักงานบังคับคดีดังบัญญัติไว้ในมาตรา๑๕๔ แห่งประมวลกฎหมายวิธีพิจารณาความแพ่ง(๔) เมื่อได้รับสำเนาคำร้องขัดทรัพย์จากศาล ตามมาตรา ๒๘๘แห่งประมวลกฎหมายวิธีพิจารณาความแพ่งให้เจ้าพนักงานบังคับคดีแจ้งการงดการบังคับคดีนั้นให้แก่เจ้าหนี้ตามคำพิพากษาและบุคคลภายนอกผู้มีส่วนได้เสียทราบเว้นแต่จะได้งดการบังคับคดีตามคำขอของบุคคลเหล่านั้นเองข้อ ๑๓๕ถ้าได้งดการบังคับคดีไว้ตามข้อ ๑๓๔ (๑) ให้เจ้าพนักงานบังคับคดีมีคำสั่งให้ลงบัญชีนัดตามระยะเวลาหรือเงื่อนไขที่ศาลกำหนดเมื่อครบกำหนดเวลาหรือเงื่อนไขตามวรรคหนึ่งหรือเมื่อศาลมีคำสั่งให้บังคับคดีให้เจ้าพนักงานบังคับคดีดำเนินการบังคับคดีต่อไปข้อ ๑๓๖ถ้าได้งดการบังคับคดีไว้ตามข้อ ๑๓๔ (๒) ให้เจ้าพนักงานบังคับคดีมีคำสั่งให้ลงบัญชีนัดตามระยะเวลาหรือเงื่อนไขที่เจ้าหนี้ตามคำพิพากษากำหนดเมื่อครบกำหนดเวลาหรือเงื่อนไขตามวรรคหนึ่งหรือเมื่อเจ้าหนี้ตามคำพิพากษาร้องขอให้บังคับคดีให้เจ้าพนักงานบังคับคดีดำเนินการบังคับคดีต่อไปถ้าสำนวนเรื่องใดที่มีการบังคับคดีแล้วหากเจ้าหนี้ตามคำพิพากษาขอให้เจ้าพนักงานบังคับคดีงดการบังคับคดีให้เจ้าพนักงานบังคับคดีอนุญาตให้งดการบังคับคดีมีกำหนดระยะเวลาไม่เกินสามเดือนเพื่อให้เจ้าหนี้ตามคำพิพากษาแถลงว่าจะให้ดำเนินการบังคับคดีต่อไปหรือไม่ข้อ ๑๓๗ เมื่อถึงกำหนดนัดตามข้อ๑๓๖ วรรคสามแล้ว หากเจ้าหนี้ตามคำพิพากษาแถลงขอเลื่อนการบังคับคดีหรือขอให้งดการบังคับคดีต่อไปอีกโดยมีเหตุอันสมควรให้เจ้าพนักงานบังคับคดีอนุญาตให้งดการบังคับคดีโดยกำหนดวันเวลานัดเพื่อให้เจ้าหนี้ตามคำพิพากษามาแถลงเรื่องการบังคับคดีต่อไปอีกคราวละไม่เกินสามเดือนเว้นแต่จะมีเหตุผลหรือความจำเป็นอย่างอื่นเจ้าพนักงานบังคับคดีโดยความเห็นชอบของผู้อำนวยการ อาจอนุญาตให้งดการบังคับคดีมีกำหนดเวลาเกินกว่าสามเดือนก็ได้หากเจ้าหนี้ตามคำพิพากษาไม่แถลงโดยไม่แจ้งเหตุขัดข้องให้ทราบให้เจ้าพนักงานบังคับคดีออกหมายนัดให้เจ้าหนี้ตามคำพิพากษามาแถลงความประสงค์ในการบังคับคดีภายในระยะเวลาที่เจ้าพนักงานบังคับคดีกำหนดแต่ไม่เกินสองเดือนนับแต่วันที่ออกหมาย โดยให้กำชับหรือแจ้งให้เจ้าหนี้ตามคำพิพากษาทราบว่าถ้าไม่แถลงภายในกำหนดเวลานัดจะถือว่าเจ้าหนี้ตามคำพิพากษาเพิกเฉยไม่ดำเนินการบังคับคดีภายในระยะเวลาที่เจ้าพนักงานบังคับคดีกำหนดเจ้าพนักงานบังคับคดีจะขอให้ศาลสั่งถอนการบังคับคดีหรือดำเนินการตามที่เห็นสมควรต่อไปข้อ ๑๓๘เมื่อถึงกำหนดนัดตามข้อ ๑๓๗ ถ้าเจ้าหนี้ตามคำพิพากษามาแถลงขอเลื่อนการบังคับคดีหรือขอให้งดการบังคับคดีต่อไปอีกโดยมีเหตุอันสมควรให้เจ้าพนักงานบังคับคดีดำเนินการตามข้อ ๑๓๗ โดยอนุโลมถ้าการขอเลื่อนการบังคับคดีหรือของดการบังคับคดีต่อไปไม่มีเหตุอันสมควรหรือเจ้าหนี้ตามคำพิพากษาไม่มาแถลงต่อเจ้าพนักงานบังคับคดีภายในกำหนดนัดให้เจ้าพนักงานบังคับคดีขอให้ศาลมีคำสั่งถอนการบังคับคดีตามมาตรา๒๙๕ ทวิ แห่งประมวลกฎหมายวิธีพิจารณาความแพ่ง หรือดำเนินการตามที่เห็นสมควรต่อไปข้อ ๑๓๙ถ้าได้งดการบังคับคดีไว้ตามข้อ ๑๓๔ (๓) ให้เจ้าพนักงานบังคับคดีออกหมายนัดให้เจ้าหนี้ตามคำพิพากษาวางเงินค่าใช้จ่ายในการบังคับคดีโดยให้กำชับหรือแจ้งให้เจ้าหนี้ตามคำพิพากษาทราบว่าถ้าเจ้าหนี้ตามคำพิพากษาไม่วางเงินภายในระยะเวลาที่เจ้าพนักงานบังคับคดีกำหนดจะถือว่าเจ้าหนี้ตามคำพิพากษาเพิกเฉยไม่ดำเนินการบังคับคดีภายในระยะเวลาที่เจ้าพนักงานบังคับคดีกำหนดเจ้าพนักงานบังคับคดีจะขอให้ศาลมีคำสั่งถอนการบังคับคดีหรือดำเนินการตามที่เห็นสมควรต่อไปข้อ ๑๔๐เมื่อถึงกำหนดนัดตามข้อ ๑๓๙ หากเจ้าหนี้ตามคำพิพากษาไม่วางเงินค่าใช้จ่ายในการบังคับคดีโดยไม่แจ้งเหตุขัดข้องให้ทราบให้เจ้าพนักงานบังคับคดีขอให้ศาลมีคำสั่งถอนการบังคับคดีตามมาตรา ๒๙๕ ทวิแห่งประมวลกฎหมายวิธีพิจารณาความแพ่ง หรือดำเนินการตามที่เห็นสมควรต่อไปข้อ ๑๔๑การงดการบังคับคดีตามข้อ ๑๓๔ (๔) ให้เจ้าพนักงานบังคับคดีมีคำสั่งให้ลงบัญชีนัดรอฟังคำสั่งศาลไว้ไม่เกินหกเดือนเมื่อครบกำหนดเวลาตามวรรคหนึ่งแล้วศาลยังไม่แจ้งคำสั่งให้ทราบให้เจ้าพนักงานบังคับคดีมีคำสั่งให้ลงบัญชีนัดต่อไปอีกคราวละไม่เกินหกเดือนจนกว่าศาลจะแจ้งคำสั่งให้ทราบ หากผู้อำนวยการเห็นสมควรอาจสั่งให้เจ้าพนักงานบังคับคดีหรือเจ้าหน้าที่สนับสนุนงานบังคับคดีปกครอง*ไปขอดูสำนวนศาลเพื่อตรวจดูคำสั่งศาลก็ได้ข้อ ๑๔๒ ให้เจ้าหน้าที่สนับสนุนงานบังคับคดีปกครอง*นำสำนวนที่เจ้าพนักงานบังคับคดีได้กำหนดวันเวลานัดตามข้อ๑๓๕ ข้อ ๑๓๖ ข้อ ๑๓๗ ข้อ ๑๓๘ ข้อ ๑๓๙ และข้อ ๑๔๑ มาลงบัญชีนัดไว้ เมื่อถึงกำหนดวันนัดให้เจ้าหน้าที่สนับสนุนงานบังคับคดีปกครอง*นำสำนวนที่ครบกำหนดนัดเสนอเจ้าพนักงานบังคับคดีเพื่อพิจารณาดำเนินการส่วนที่ ๒การถอนการบังคับคดี ข้อ ๑๔๓ให้เจ้าพนักงานบังคับคดีถอนการบังคับคดีในกรณีต่อไปนี้(๑)เมื่อลูกหนี้ตามคำพิพากษาได้วางเงินต่อเจ้าพนักงานบังคับคดีเป็นจำนวนพอชำระหนี้ตามคำพิพากษาพร้อมทั้งค่าฤชาธรรมเนียมแห่งคดีและค่าธรรมเนียมในการบังคับคดี(๒) ศาลมีคำสั่งให้ถอนการบังคับคดี(๓)เมื่อเจ้าหนี้ตามคำพิพากษาได้แจ้งไปยังเจ้าพนักงานบังคับคดีเป็นหนังสือแสดงให้เห็นว่าตนสละสิทธิในการบังคับคดีนั้น(๔)ถ้าคำพิพากษาในระหว่างบังคับคดีได้ถูกกลับในการพิจารณาคดีใหม่ หรือหมายบังคับคดีได้ถูกยกเลิกและศาลที่ออกหมายบังคับคดีได้ส่งคำสั่งให้แก่เจ้าพนักงานบังคับคดีแต่ถ้าคำพิพากษาในระหว่างบังคับคดีนั้นได้ถูกกลับแต่เพียงบางส่วนการบังคับคดีอาจดำเนินต่อไปจนกว่าเงินที่รวบรวมได้นั้นจะพอชำระหนี้แก่เจ้าหนี้ตามคำพิพากษาข้อ ๑๔๔ภายใต้บังคับข้อ ๑๔๕ เมื่อได้ยึดหรืออายัดทรัพย์สินของลูกหนี้ตามคำพิพากษาแล้วถ้าได้ถอนการบังคับคดีทั้งหมดหรือบางส่วน ให้เจ้าพนักงานบังคับคดีถอนการยึดหรืออายัดทรัพย์สินนั้นทั้งหมดหรือแต่เพียงบางส่วนแล้วแต่กรณี และคืนทรัพย์สินนั้นแก่ผู้ถูกยึดหรือผู้ถูกอายัดไปเว้นแต่ศาลจะสั่งเป็นอย่างอื่น และให้แจ้งการถอนการยึดหรืออายัดแก่เจ้าหนี้ตามคำพิพากษาลูกหนี้ตามคำพิพากษา รวมทั้งผู้ถูกอายัดทรัพย์นั้นด้วย ถ้าหากมี แล้วรายงานให้ศาลทราบข้อ ๑๔๕ในกรณีถอนการยึดหรืออายัดทรัพย์สินตามคำร้องขอของเจ้าหนี้ตามคำพิพากษาให้เรียกเก็บค่าธรรมเนียมเจ้าพนักงานบังคับคดีจากเจ้าหนี้ตามคำพิพากษาให้ครบถ้วนเสียก่อนแล้วจึงถอนการยึดหรืออายัดทรัพย์สินกรณีถอนการยึดหรืออายัดทรัพย์สินตามคำสั่งศาลเมื่อได้รับคำสั่งศาล ให้เจ้าพนักงานบังคับคดีถอนการยึดหรืออายัดทรัพย์สินแล้วเรียกเก็บค่าธรรมเนียมเจ้าพนักงานบังคับคดีจากเจ้าหนี้ตามคำพิพากษาหรือบุคคลที่ศาลกำหนดหมวด ๗การบังคับคดีแก่ทรัพย์สินของผู้ขอให้ยึดหรืออายัด ข้อ ๑๔๖ในกรณีที่มีการยึดทรัพย์สินซึ่งมิใช่ตัวเงินหรือในกรณียึดหรืออายัดเงิน หรืออายัดทรัพย์สินแล้วไม่มีการขายหรือจำหน่ายเมื่อมีการถอนการบังคับคดีโดยเจ้าพนักงานบังคับคดีเองหรือโดยคำสั่งศาลให้เจ้าพนักงานบังคับคดีแจ้งผู้ขอให้ยึดหรืออายัดชำระค่าธรรมเนียมเจ้าพนักงานบังคับคดีหากไม่ชำระภายในเวลาที่เจ้าพนักงานบังคับคดีกำหนด ให้รายงานศาลขอให้ออกหมายบังคับคดีแก่ทรัพย์สินของผู้นั้นข้อ ๑๔๗[๑๓]เมื่อศาลออกหมายบังคับคดีตามข้อ ๑๔๖แล้ว ให้สำนักงานศาลส่งหมายบังคับคดีนั้นให้สำนักงานหรือผู้ซึ่งมีหน้าที่บังคับคดีเพื่อดำเนินการข้อ ๑๔๘ ให้เจ้าหน้าที่สนับสนุนงานบังคับคดีปกครอง*นำหมายบังคับคดีดังกล่าวรวมไว้ในสำนวนเรื่องเดิมโดยไม่ต้องตั้งสำนวนขึ้นใหม่ข้อ ๑๔๙ให้เจ้าพนักงานบังคับคดี*เดิมดำเนินการบังคับคดีแก่ทรัพย์สินของผู้ขอให้ยึดหรืออายัดโดยมิชักช้าหากมีเหตุขัดข้องประการใด ให้รายงานผู้อำนวยการเพื่อพิจารณาสั่งการต่อไปข้อ ๑๕๐เงินทดรองค่าใช้จ่ายในการบังคับคดีให้หักจากเงินค่าใช้จ่ายที่ผู้ขอให้ยึดหรืออายัดวางไว้หากไม่มีหรือมีไม่พอ ให้เบิกเงินทดรองค่าใช้จ่ายจากงบประมาณของสำนักงานศาลปกครองหมวด ๘การรับและจ่ายเงินในการบังคับคดี ส่วนที่ ๑บททั่วไป ข้อ ๑๕๑ให้เจ้าหน้าที่การเงินมีหน้าที่จัดทำบัญชีเกี่ยวกับการรับหรือจ่ายเงินในการบังคับคดีไว้ให้ครบถ้วนตามระเบียบของทางราชการและให้ลงบัญชีรายการรับหรือจ่ายเงินไว้ในสำนวนด้วยข้อ ๑๕๒[๑๔]ให้หัวหน้าการเงินตรวจสอบใบรับเงินกลางสมุดเงินสด รายการนำเงินฝากธนาคาร รายการเงินคงเหลือและบัญชีการรับและจ่ายเงินประจำวันของแต่ละวันแล้วเสนอผู้อำนวยการเพื่อทราบอย่างช้าภายในวันทำการถัดไปส่วนที่ ๒วิธีการรับเงิน ข้อ ๑๕๓[๑๕]การรับเงินค่าขายทรัพย์ ณที่ทำการสำนักงานเมื่อได้รับเงินแล้วให้เจ้าหน้าที่การเงินออกใบรับเงินหรือใบรับเงินกลางให้ผู้ซื้อแล้วส่งเงินที่ได้รับให้หน่วยงานที่ทำหน้าที่เก็บรักษาเงินนำเข้าบัญชีเงินฝากของสำนักงานศาลปกครองที่เปิดไว้กับธนาคารที่เป็นรัฐวิสาหกิจภายในวันนั้นหรืออย่างช้าภายในวันทำการถัดไปใบรับเงินหรือใบรับเงินกลางนั้นให้ทำเป็นสี่ฉบับประกอบด้วยต้นฉบับและสำเนาสามฉบับ โดยต้นฉบับมอบให้ผู้ชำระหรือผู้นำส่งเงินสำเนาฉบับที่หนึ่งเก็บไว้ในสำนวนบังคับคดีสำเนาฉบับที่สองให้เจ้าหน้าที่การเงินเก็บไว้เป็นหลักฐานในการบันทึกบัญชีและสำเนาฉบับที่สามติดไว้ในเล่มเพื่อการตรวจสอบข้อ ๑๕๔การรับเงินค่าขายทรัพย์นอกที่ทำการสำนักงาน หากไม่มีเจ้าหน้าที่การเงินร่วมไปด้วยให้เจ้าพนักงานบังคับคดีเป็นผู้รับเงินและออกใบรับเงินค่าขายทรัพย์ให้ผู้ซื้อเมื่อกลับถึงที่ทำการสำนักงานให้เจ้าพนักงานบังคับคดีส่งเงินให้เจ้าหน้าที่การเงินและให้เจ้าหน้าที่การเงินดำเนินการตามข้อ ๑๕๓แบบใบรับเงินค่าขายทรัพย์ของเจ้าพนักงานบังคับคดีตามวรรคหนึ่งให้เป็นไปตามที่สำนักงานกำหนดข้อ ๑๕๕[๑๖]การรับเงินนอกจากที่กล่าวไว้ในข้อ๑๕๓ และข้อ ๑๕๔ ให้เจ้าพนักงานบังคับคดีหรือเจ้าหน้าที่การเงินจดรายงานการรับเงินและให้เจ้าหน้าที่การเงินรับเงินแล้วออกใบรับเงินกลางให้ผู้ชำระหรือผู้นำส่งเงินแล้วนำเข้าบัญชีเงินฝากเช่นเดียวกับข้อ ๑๕๓ข้อ ๑๕๖หากเจ้าพนักงานบังคับคดีเห็นสมควรอาจรับเงินเป็นเช็คก็ได้ แต่ต้องเป็นเช็คที่ธนาคารสั่งจ่ายหรือธนาคารรับรองเว้นแต่เช็คของส่วนราชการ องค์การของรัฐหรือรัฐวิสาหกิจเช็คตามวรรคหนึ่งให้สั่งจ่ายในนามบัญชีเงินฝากตามที่สำนักงานศาลปกครองกำหนด[๑๗]การรับชำระด้วยเช็คให้เจ้าพนักงานบังคับคดีหรือเจ้าหน้าที่การเงินจดรายงานการรับเช็คนั้นให้ปรากฏชื่อธนาคารวัน เดือน ปี ที่ลงในเช็ค เลขที่เช็ค จำนวนเงิน และเงื่อนไขอย่างอื่น (ถ้ามี)แล้วให้เจ้าหน้าที่การเงินออกใบรับเงินกลางให้ผู้ชำระหรือผู้นำส่ง[๑๘]ให้เจ้าหน้าที่การเงินจดชื่อธนาคาร วันที่ เดือน ปีที่ลงในเช็คเลขที่เช็ค และจำนวนเงินลงในใบรับเงินกลาง พร้อมข้อความว่า ใบรับเงินกลางนี้จะสมบูรณ์ต่อเมื่อเรียกเก็บเงินตามเช็คได้แล้ว แล้วนำเช็คเข้าบัญชีเงินฝากเช่นเดียวกับข้อ ๑๕๓[๑๙]ข้อ ๑๕๗กรณีที่เรียกเก็บเงินตามเช็คไม่ได้ ให้เจ้าหน้าที่การเงินจำหน่ายเช็คจากบัญชีแล้วแจ้งให้เจ้าพนักงานบังคับคดีทราบเพื่อจะได้จัดการให้ผู้ชำระหรือผู้นำส่งชำระเงินตามเช็คนั้นหรือดำเนินการอย่างหนึ่งอย่างใดตามที่เห็นสมควรข้อ ๑๕๘การรับเงินที่เป็นธนาณัติ ให้ดำเนินการเช่นเดียวกับข้อ ๑๕๖ วรรคสามและวรรคสี่โดยอนุโลมให้เจ้าหน้าที่การเงินหรือผู้ที่ผู้อำนวยการมอบหมายนำธนาณัตินั้นส่งให้หน่วยงานที่ทำหน้าที่เก็บรักษาเงินเพื่อนำไปขึ้นเงินภายในวันนั้นหรืออย่างช้าภายในวันทำการถัดไปแล้วนำเงินเข้าบัญชีเงินฝากของสำนักงานศาลปกครองภายในวันเดียวกัน[๒๐]ข้อ ๑๕๙เมื่อสิ้นวันหนึ่ง ๆ ให้เจ้าหน้าที่การเงินตรวจสอบตัวเงินหรือเอกสารแทนตัวเงินกับบัญชีให้ถูกต้องตรงกันส่วนที่ ๓วิธีการจ่ายเงิน ข้อ ๑๖๐เมื่อเจ้าพนักงานบังคับคดีได้อายัดเงิน หรือทรัพย์สิน หรือยึดเงิน หรือจำหน่ายทรัพย์สินของลูกหนี้ตามคำพิพากษาเสร็จและพ้นระยะเวลาขอเฉลี่ยตามประมวลกฎหมายวิธีพิจารณาความแพ่งแล้วให้เจ้าหน้าที่การเงินทำบัญชีรับจ่ายแสดงจำนวนเงินที่ได้ยึดหรืออายัดหรือได้มาจากการจำหน่ายทรัพย์สินหรือที่วางไว้กับเจ้าพนักงานบังคับคดีแล้วหักค่าธรรมเนียมเจ้าพนักงานบังคับคดีและค่าใช้จ่ายในการบังคับคดีเหลือเงินสุทธิเท่าใด ให้เจ้าพนักงานบังคับคดีจัดการตามกฎหมายหรือคำสั่งศาลข้อ ๑๖๑ถ้าเจ้าพนักงานบังคับคดีได้รับสำเนาคำขอเฉลี่ยหรือคำขอบุริมสิทธิจากศาลให้งดการจ่ายเงินในคดีนั้นไว้รอคำวินิจฉัยของศาลก่อนข้อ ๑๖๒ในกรณีเจ้าพนักงานบังคับคดีได้รับคำสั่งของศาลซึ่งยอมให้เจ้าหนี้ตามคำพิพากษาคนใดได้ส่วนเฉลี่ยหรือยอมให้บุริมสิทธิเหนือทรัพย์สินที่จำหน่ายดังบัญญัติไว้ในมาตรา ๒๘๙แห่งประมวลกฎหมายวิธีพิจารณาความแพ่ง ให้เจ้าหน้าที่การเงินทำบัญชีรับจ่ายแสดงจำนวนเฉลี่ยที่จะจ่ายให้แก่เจ้าหนี้ตามคำพิพากษาหรือเจ้าหนี้บุริมสิทธิแต่ละคนจากจำนวนเงินสุทธิที่พอแก่การที่จะจ่ายให้ตามสิทธิเรียกร้องของเจ้าหนี้เหล่านั้นแล้วส่งคำบอกกล่าวไปยังเจ้าหนี้เพื่อให้ตรวจสอบบัญชีส่วนเฉลี่ยนั้นถ้าเจ้าหนี้จะคัดค้านให้ยื่นข้อคัดค้านต่อเจ้าพนักงานบังคับคดีภายในเจ็ดวันนับแต่วันได้รับคำบอกกล่าวมิฉะนั้น ให้ถือว่าบัญชีส่วนเฉลี่ยนั้นเป็นที่สุดข้อ ๑๖๓ในกรณีที่มีการแบ่งส่วนเฉลี่ยเงิน ถ้าเจ้าหนี้ตามคำพิพากษาคัดค้านบัญชีส่วนเฉลี่ยให้เจ้าพนักงานบังคับคดีออกหมายเรียกให้เจ้าหนี้ทุกคนมา ณ สำนักงานตามวันเวลาที่กำหนดในหมายแต่ต้องให้ทราบล่วงหน้าไม่น้อยกว่าสามวันเมื่อได้ตรวจพิจารณาคำแถลงและฟังคำชี้แจงของเจ้าหนี้ผู้ที่มาตามหมายแล้วให้เจ้าพนักงานบังคับคดีทำคำสั่งยืนตาม หรือแก้ไขบัญชีส่วนเฉลี่ยนั้นแล้วอ่านให้เจ้าหนี้ที่มานั้นฟังและให้เจ้าหนี้ลงลายมือชื่อรับทราบไว้เป็นหลักฐานแล้วส่งคำสั่งนั้นไปยังเจ้าหนี้ผู้ที่มิได้มาตามหมายถ้าหากมีและให้เจ้าพนักงานบังคับคดีงดการจ่ายเงินไว้มีกำหนดเจ็ดวันนับแต่วันที่ได้อ่านหรือส่งคำสั่งแล้วแต่กรณีถ้าเจ้าหนี้ซึ่งได้มาตามหมายยินยอมตามคำสั่งของเจ้าพนักงานบังคับคดีและลงลายมือชื่อไว้เป็นหลักฐาน และถ้าเจ้าหนี้ผู้ไม่มาซึ่งมีสิทธิคัดค้านคำสั่งได้มิได้ยื่นคำคัดค้านภายในเวลาที่กำหนดในวรรคสอง ให้ถือว่าบัญชีส่วนเฉลี่ยเป็นที่สุดให้เจ้าหน้าที่การเงินจ่ายเงินให้แก่เจ้าหนี้ตามนั้นถ้าเจ้าหนี้ผู้มีสิทธิคัดค้านคำสั่งได้ยื่นคำคัดค้านให้เจ้าพนักงานบังคับคดีเลื่อนการจ่ายเงินในส่วนที่เกี่ยวกับการคัดค้านไว้รอคำวินิจฉัยของศาลข้อ ๑๖๔ในกรณีที่ไม่มีการแบ่งส่วนเฉลี่ยเงิน เจ้าพนักงานบังคับคดีจะจ่ายเงินให้ผู้มีส่วนได้เมื่อพ้นกำหนดขอเฉลี่ยตามมาตรา๒๙๐ แห่งประมวลกฎหมายวิธีพิจารณาความแพ่งข้อ ๑๖๕ภายใต้บังคับแห่งข้อ ๑๖๓ ถ้าเจ้าพนักงานบังคับคดีเห็นว่า หากเลื่อนการจ่ายส่วนเฉลี่ยไปจนกว่าจะได้จำหน่ายทรัพย์สินที่ประสงค์จะบังคับทั้งหมดหรือจนกว่าการเรียกร้องทั้งหมดที่มาสู่ศาลได้เสร็จเด็ดขาดแล้วจะทำให้ผู้มีส่วนเฉลี่ยในเงินรายได้แห่งทรัพย์สินที่บังคับนั้นทุกคนหรือคนใดคนหนึ่งได้รับความเสียหายเมื่อผู้มีส่วนได้เสียร้องขอ เจ้าพนักงานบังคับคดีมีสิทธิที่จะแบ่งเงินรายได้เท่าที่พอแก่การที่จะจ่ายให้โดยวิธีดังกล่าวในข้อ๑๖๒ และข้อ ๑๖๓ในเมื่อเจ้าพนักงานบังคับคดีได้กันเงินไว้สำหรับค่าฤชาธรรมเนียมทั้งหมดในการบังคับคดีที่เกิดขึ้นหรือจะเกิดขึ้นต่อไปและสำหรับชำระการเรียกร้องใด ๆ ที่มีข้อโต้แย้งไว้แล้วข้อ ๑๖๖การขอรับเงินไม่ว่าเงินประเภทใด ผู้มีส่วนได้ต้องยื่นคำขอรับเงินต่อผู้อำนวยการเพื่อขออนุมัติก่อนเว้นแต่จะมีการสั่งอนุมัติไว้แล้วในบัญชีแสดงการรับจ่ายหรือบัญชีส่วนเฉลี่ยแล้วให้ผู้มีส่วนได้นั้นทำใบรับเงินและให้เจ้าหน้าที่การเงินจัดทำใบสั่งจ่ายเงินให้ผู้อำนวยการลงชื่อพร้อมกับหมายเหตุไว้ในรายงานการจ่ายเงินหรือบัญชีแสดงการรับจ่ายหรือบัญชีส่วนเฉลี่ย แล้วแต่กรณีว่าได้จ่ายเงินให้ผู้มีส่วนได้คนใดไป เมื่อวันเดือนปีใด แล้วจึงจ่ายเงินแก่ผู้มีส่วนได้นั้นและเก็บเอกสารหลักฐานต่าง ๆ ไว้ในสำนวนถ้ามีเหตุสงสัยว่าผู้ขอรับเงินมิใช่ผู้มีส่วนได้อันแท้จริงเจ้าพนักงานบังคับคดีอาจสั่งให้ผู้ขอรับเงินหาผู้รับรองมาจนเป็นที่พอใจก่อนก็ได้และถ้าเป็นการมอบฉันทะให้ตัวแทนมารับเงินอาจสั่งให้ตัวการมารับเงินเองก็ได้ข้อ ๑๖๗ให้ผู้อำนวยการเป็นผู้มีอำนาจหน้าที่สั่งจ่ายเงินและลงชื่อในใบสั่งจ่ายเงินการจ่ายเงินและการลงชื่อในเช็คสั่งจ่ายเงินให้เป็นไปตามระเบียบคณะกรรมการข้าราชการฝ่ายศาลปกครองที่เกี่ยวกับการเงิน[๒๑]วรรคสาม[๒๒](ยกเลิก)ข้อ ๑๖๘เมื่อผู้มีส่วนได้เสียในการบังคับคดีทุกคนได้รับส่วนแบ่งแล้ว ในกรณีที่ยังมีเงินเหลือและเงินที่เหลือนั้นถ้าศาลได้มีคำสั่งประการใดไว้ให้เจ้าพนักงานบังคับคดีปฏิบัติไปตามคำสั่งนั้น ถ้าไม่มีคำสั่งของศาลให้เจ้าพนักงานบังคับคดีจ่ายเงินนั้นให้ลูกหนี้ตามคำพิพากษาหรือบุคคลตามมาตรา ๒๘๒แห่งประมวลกฎหมายวิธีพิจารณาความแพ่ง แล้วแต่กรณีถ้าได้จำหน่ายทรัพย์สินที่ยึดไปแล้วตามมาตรา ๒๘๘แห่งประมวลกฎหมายวิธีพิจารณาความแพ่ง เมื่อมีคำสั่งศาลถึงที่สุดเป็นคุณแก่ผู้ร้องให้เจ้าพนักงานบังคับคดีจ่ายเงินที่ได้จากการจำหน่ายทรัพย์สินนั้นแก่ผู้ร้องข้อ ๑๖๙ในกรณีที่จ่ายเงินให้แก่ผู้เยาว์ ให้ผู้แทนโดยชอบธรรมเป็นผู้ลงนามในใบรับเงินและถ้าสามารถทำได้ ก็ให้ผู้เยาว์ลงนามด้วยข้อ ๑๗๐เมื่อได้จ่ายเงินให้แก่ผู้มีส่วนได้ในคราวใดแล้ว ให้เจ้าพนักงานบังคับคดีรายงานต่อศาลแสดงรายการรับและจ่ายเงินในคราวนั้นๆข้อ ๑๗๑ให้เจ้าหน้าที่การเงินตรวจสอบเงินค่าธรรมเนียมเจ้าพนักงานบังคับคดีตามกฎหมายและลงบัญชีแยกประเภทไว้ให้ครบถ้วนและนำส่งเป็นรายได้แผ่นดินภายในเดือนตุลาคมของทุกปีหมวด ๙เบ็ดเตล็ด ข้อ ๑๗๒การส่งหมาย ข้อความเป็นหนังสือหรือเอกสารใดเกี่ยวกับการบังคับคดีให้แก่ผู้รับในเขตกรุงเทพมหานครตามปกติให้เป็นหน้าที่ของพนักงานเดินหมายของสำนักงานเป็นผู้ส่ง แต่ในกรณีรีบด่วนอาจให้พนักงานเจ้าหน้าที่อื่นของสำนักงานเป็นผู้ส่งก็ได้หากเจ้าพนักงานบังคับคดีเห็นสมควรอาจสั่งให้ส่งโดยทางไปรษณีย์ลงทะเบียนตอบรับก็ได้หากผู้รับอยู่นอกเขตกรุงเทพมหานครให้ส่งทางไปรษณีย์ลงทะเบียนตอบรับ เว้นแต่คู่กรณีหรือผู้มีส่วนได้เสียจะร้องขอให้ส่งโดยวิธีอื่นหรือเจ้าพนักงานบังคับคดีเห็นสมควรวิธีการส่ง ให้เป็นไปตามที่สำนักงานศาลปกครองกำหนดข้อ ๑๗๓ในการยื่นหรือส่งข้อความเป็นหนังสือหรือเอกสารใดต่อเจ้าพนักงานบังคับคดีให้ผู้ยื่นหรือผู้ส่งใช้แบบพิมพ์ตามที่สำนักงานกำหนดให้สำนักงานจัดทำแบบพิมพ์ที่ใช้ในการบังคับคดีแล้วเสนอให้เลขาธิการทราบก่อนที่จะนำไปใช้ข้อ ๑๗๔เมื่อได้รับคำร้องหรือหนังสืออื่นใดจากคู่กรณีหรือบุคคลที่เกี่ยวข้องในการบังคับคดีให้เจ้าพนักงานบังคับคดี*รีบพิจารณาสั่งการหรือทำคำสั่งหรือทำความเห็นในคำร้องหรือหนังสือนั้นๆ ตามอำนาจหน้าที่การสั่งการ คำสั่ง หรือความเห็นที่มีข้อยุ่งยาก ให้เจ้าพนักงานบังคับคดีเสนอต่อผู้บังคับบัญชาลำดับเหนือขึ้นไปจนถึงผู้อำนวยการเพื่อพิจารณาด้วยหากเจ้าพนักงานบังคับคดีกับผู้บังคับบัญชาลำดับเหนือขึ้นไปจนถึงผู้อำนวยการมีความเห็นไม่สอดคล้องกันในส่วนที่เป็นสาระสำคัญให้ผู้อำนวยการเสนอความเห็นต่อเลขาธิการเพื่อพิจารณาวินิจฉัยสั่งการข้อ ๑๗๕เมื่อเจ้าพนักงานบังคับคดีสั่งอย่างใด ให้ผู้มีหน้าที่รับทราบคำสั่งลงลายมือชื่อไว้ถ้าลงลายมือชื่อไม่ได้หรือไม่ยอมลงลายมือชื่อให้เจ้าพนักงานบังคับคดีจดแจ้งเหตุที่ไม่มีลายมือชื่อเช่นนั้นไว้ข้อ ๑๗๖การสั่งการ คำสั่ง หรือความเห็นของเจ้าพนักงานบังคับคดีในกรณีที่จะต้องมีการดำเนินการหรือปฏิบัติงานต่อไปหรือกรณีที่จะต้องมีการติดตามผลการดำเนินการ ให้เจ้าพนักงานบังคับคดีกำหนดระยะเวลาที่จะต้องดำเนินการหรือปฏิบัติงานหรือติดตามผลไว้ในการสั่งการคำสั่ง หรือความเห็นนั้นด้วยให้เจ้าหน้าที่สนับสนุนงานบังคับคดีปกครอง*ลงบัญชีนัดตามระยะเวลาที่เจ้าพนักงานบังคับคดีกำหนดเมื่อถึงกำหนดวันนัดให้เจ้าหน้าที่สนับสนุนงานบังคับคดีปกครอง*นำสำนวนที่ครบกำหนดนัดเสนอเจ้าพนักงานบังคับคดีเพื่อพิจารณาสั่งการต่อไป เว้นแต่จะได้มีการดำเนินการหรือปฏิบัติงานตามการสั่งการ คำสั่งหรือความเห็นของเจ้าพนักงานบังคับคดีไปก่อนแล้วข้อ ๑๗๗การยืมหรือคืนสำนวนความของศาล ให้เจ้าหน้าที่สนับสนุนงานบังคับคดีปกครอง*ลงบัญชีไว้เป็นหลักฐานทุกครั้งและเก็บสำนวนความนั้นไว้ในที่ปลอดภัยข้อ ๑๗๘ ให้เจ้าหน้าที่สนับสนุนงานบังคับคดีปกครอง*ลงบัญชีสำนวนบังคับคดีและเก็บรักษาไว้ในที่ปลอดภัย ถ้าสำนวนใดได้จัดการบังคับคดีเสร็จสิ้นแล้วให้แยกเก็บไว้ต่างหากและให้มีปกสำรองไว้แทนที่เพื่อความสะดวกในการค้นหาข้อ ๑๗๙เมื่อบุคคลผู้มีส่วนได้เสียในการบังคับคดีประสงค์จะตรวจหรือคัดสำนวนบังคับคดีให้ยื่นคำร้องขออนุญาตต่อเจ้าพนักงานบังคับคดีค่าธรรมเนียมการทำสำเนาและการรับรองสำเนาเอกสารในสำนวนบังคับคดีให้เป็นไปตามที่กำหนดในประกาศสำนักงานศาลปกครอง เรื่องค่าธรรมเนียมการทำสำเนาและการรับรองสำเนาข้อมูลข่าวสารของสำนักงานศาลปกครองข้อ ๑๘๐หนังสือสำคัญต่าง ๆ เช่น โฉนดที่ดิน หนังสือแสดงกรรมสิทธิ์ห้องชุด สัญญาจำนองหรือใบหุ้น เป็นต้น ให้เจ้าหน้าที่สนับสนุนงานบังคับคดีปกครอง*มีหน้าที่เก็บรักษาโดยลงบัญชีแล้วใส่ซองลงหมายเลขลำดับที่เก็บและจดรายการที่หน้าซองพร้อมทั้งชื่อคู่กรณี แล้วเก็บไว้ในที่ปลอดภัย ถ้าได้จ่ายหนังสือสำคัญให้แก่ผู้ใดก็ให้ผู้นั้นลงลายมือชื่อรับไว้ในบัญชีเป็นหลักฐานข้อ ๑๘๑ในกรณีที่ศาลได้มีคำสั่งให้ยกกระบวนวิธีการบังคับคดีใด ๆ เช่น ให้ยกเลิกหรือเพิกถอนการขายทอดตลาดทรัพย์สินเป็นต้น ให้เจ้าพนักงานบังคับคดี*รายงานตามลำดับชั้นไปยังเลขาธิการเพื่อทราบโดยส่งสำเนาคำสั่งศาลไปด้วยภายในเจ็ดวันนับแต่วันที่ศาลมีคำสั่งข้อ ๑๘๒การเดินทางไปปฏิบัติราชการของเจ้าพนักงานบังคับคดี ให้เบิกค่าใช้จ่ายในการเดินทางไปราชการจากเงินงบประมาณของสำนักงานศาลปกครองตามระเบียบคณะกรรมการข้าราชการฝ่ายศาลปกครองว่าด้วยเงินค่าตอบแทนข้าราชการฝ่ายศาลปกครองให้ผู้ที่ได้รับอนุมัติให้เดินทางไปปฏิบัติราชการร่วมกับเจ้าพนักงานบังคับคดี*มีสิทธิเบิกค่าใช้จ่ายได้ตามที่กำหนดไว้ในวรรคหนึ่งข้อ ๑๘๓เมื่อสิ้นปีหนึ่ง ๆ ให้สำนักงานทำรายงานแสดงกิจการหรือผลการปฏิบัติงานการบังคับคดีที่ได้กระทำมาตลอดปีส่งเลขาธิการเพื่อทราบประกาศ ณ วันที่ ๔ กันยายน พ.ศ. ๒๕๔๔ชาญชัย แสวงศักดิ์เลขาธิการสำนักงานศาลปกครองระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๒๓]ข้อ ๒๑ให้สำนักงานจัดให้มีการบันทึกหรือเก็บข้อมูลเกี่ยวกับการดำเนินการบังคับคดีปกครองและข้อมูลอื่นๆ ที่เกี่ยวข้องไว้ในระบบบังคับคดีปกครองให้ครบถ้วนและเป็นปัจจุบันเพื่อประโยชน์ในการบังคับคดีปกครองและเพื่อประโยชน์ในทางวิชาการต่อไปข้อ ๒๒บรรดาสำนวนคดีที่ต้องดำเนินการบังคับคดีตามระเบียบสำนักงานศาลปกครอง ว่าด้วยการดำเนินการบังคับให้เป็นไปตามคำบังคับของศาลปกครองซึ่งแก้ไขเพิ่มเติมโดยระเบียบนี้ที่อยู่ระหว่างการดำเนินการของสำนักบังคับคดีปกครองก่อนวันที่ระเบียบนี้ใช้บังคับให้สำนักบังคับคดีปกครองดำเนินการบังคับคดีนั้นจนแล้วเสร็จเว้นแต่สำนักบังคับคดีปกครองจะได้โอนและส่งมอบสำนวนบังคับคดีดังกล่าวให้สำนักงานศาลปกครองในภูมิภาครับไปดำเนินการบังคับคดีต่อไป*ระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕ข้อ ๔ให้แก้ไขคำว่า เจ้าหน้าที่ธุรการ ทุกแห่งในระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง พ.ศ. ๒๕๔๔และให้ใช้คำว่า เจ้าหน้าที่สนับสนุนงานบังคับคดีปกครอง แทนข้อ ๕ให้แก้ไขคำว่า พนักงานคดีปกครองเจ้าของสำนวน และคำว่า เจ้าพนักงานบังคับคดีเจ้าของสำนวนทุกแห่งในระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง พ.ศ. ๒๕๔๔และให้ใช้คำว่า พนักงานคดีปกครอง และคำว่า เจ้าพนักงานบังคับคดี แทนตามลำดับปณตภร/ผู้จัดทำ๒๕ กรกฎาคม ๒๕๕๕[๑] ราชกิจจานุเบกษาเล่ม ๑๑๘/ตอนที่ ๑๑๖ ก/หน้า ๑๑/๑๙ ธันวาคม ๒๕๔๔[๒] ข้อ ๓แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๓] ข้อ ๔แก้ไขเพิ่มเติมโดยระเบียบสำนักงานศาลปกครอง ว่าด้วยการดำเนินการบังคับให้เป็นไปตามคำบังคับของศาลปกครอง(ฉบับที่ ๒) พ.ศ. ๒๕๕๕[๔] ข้อ ๖ วรรคหนึ่งแก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๕] ข้อ ๗แก้ไขเพิ่มเติมโดยระเบียบสำนักงานศาลปกครอง ว่าด้วยการดำเนินการบังคับให้เป็นไปตามคำบังคับของศาลปกครอง(ฉบับที่ ๒) พ.ศ. ๒๕๕๕[๖] ข้อ ๘แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๗] ข้อ ๑๐แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๘] ข้อ ๑๒แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๙] ข้อ ๑๘ วรรคสองยกเลิกโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๐] ข้อ ๒๑แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๑] ข้อ ๘๔ วรรคสองแก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๒] ข้อ ๑๑๓ วรรคสามแก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๓] ข้อ ๑๔๗ แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๔] ข้อ ๑๕๒แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๕] ข้อ ๑๕๓แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๖] ข้อ ๑๕๕แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๗] ข้อ ๑๕๖ วรรคสองแก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๘] ข้อ ๑๕๖ วรรคสามแก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๑๙] ข้อ ๑๕๖ วรรคสี่แก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๒๐] ข้อ ๑๕๘ วรรคสองแก้ไขเพิ่มเติมโดยระเบียบสำนักงานศาลปกครอง ว่าด้วยการดำเนินการบังคับให้เป็นไปตามคำบังคับของศาลปกครอง(ฉบับที่ ๒) พ.ศ. ๒๕๕๕[๒๑] ข้อ ๑๖๗ วรรคสองแก้ไขเพิ่มเติมโดยระเบียบสำนักงานศาลปกครองว่าด้วยการดำเนินการบังคับให้เป็นไปตามคำบังคับของศาลปกครอง (ฉบับที่ ๒) พ.ศ. ๒๕๕๕[๒๒] ข้อ ๑๖๗ วรรคสามยกเลิกโดยระเบียบสำนักงานศาลปกครอง ว่าด้วยการดำเนินการบังคับให้เป็นไปตามคำบังคับของศาลปกครอง(ฉบับที่ ๒) พ.ศ. ๒๕๕๕[๒๓] ราชกิจจานุเบกษาเล่ม ๑๒๙/ตอนที่ ๖๖ ก/หน้า ๕/๑๙ กรกฎาคม ๒๕๕๕